Hmuithlam Dungih Huham | Radio Veritas Asia\nHmuithlam Dungih Huham\nRev. Fr. Dominic Hnin ih Thuthangtha sim mi (February 18, 2020 - Nihnih ni)\nRev. Fr. Dominic Hnin ih Thuthangtha sim mi\nCaantluang zarhruknak, tlawngkai nihnih ni (February 18, 2020)\nSiarding: James 1:12-18; Ps 94:12-15, 18-19; Mk 8:14-21\nKan Bawipa Jesuh in "tilet le thlisia a daiter" ti ah Mk 4:35-41 sung ah siseh, "Jesuh cu tidai parah a feh" tiah Mk 6:45-52 sungah siseh kan hmu ih cuticun Tipithuanthum ih bawi a si ti amah le amah a phuanawknak thu voihnih rori kan hmu. Himi caan ahhin a dungthluntu pawl khal an um ko nan an thinlung a rak hak ruangah an rak theithiam lo. Cuvek thotho in Bawipa cun kan pumsa thlarau hrangih kan ttulsammi pawl hrangah "minung thawngnga vei khat, minung thawngli voikhat" ti in vi hnih rori rawl a rak do nan dungthluntu pawl in a sullam an thei cuanglo. Lei tisa ih a neh tuk lai.\nAsinan Bawipa cun a dungthluntu pawl in "zo a si" ti an theih thiam a duh ruangah a phunphun in thu a zirh.\nTuittum khalah dungthluntu pawl le Jesuh cu an mah te lawng "phir hlim'' te ih an um lai ah Bawipa in thu a zirh ih ''Pharisee pawl ih thilnu le Herod ih thilnu cu ralring dingah'' a sim.\nMk 7:5-13 sungah Dungthluntu pawl kut kholh lo ih rawl an ei ti thu ah Jesuh le Pharisee pawl karlak ih ruahnak a dan awk daan kan hmu. Cun Mk 8:11-13 khalah ''mangbangza in hmuh aw" tiah Pharisee pawl in Bawipa cu an ti. Cuticun Pharisee pawl in Bawipa cu an ti hrim, an hniksak, an dodal. Bawipa thawn pehpar in thinglung tthalo le depde an si. Dungthluntu pawl in cuvek lungput neilo dingah ralrin a ttul.\nMk. 6:14-29 sungah Herod in Johan ih lu a tanter ti kan hmu. Jesuh ih thu le hla a rak theih tikah "a lu ka tantermi Johan a nungsal" ti ah a ti. Himi thu hla ah Herod in Jesuh parih a neihmi lungput kan hmu thei. Jesuh cu a rak engtai ih ral zoh in a rak zoh. Dungthluntu pawl in hivek lungput neilo dingah ralrinnak a pek.\nThilnu malte khalin sangvut tampi hman a "tho" ter thei (Mt 13:33; Lk 13:21; 1Cor 5:6-8; Gal 5:9). Himi thilnu cun amai sungah a khohzetmi "cahnak thazaang" a um timi a langter. Kan Bible in himi thilnu thawng ih a rel duhmi cu "tthatlonak" cun rei lo te ah mi a ciahneh lohli thei timi a si.\nBawipa ih ''Pharisee pawl ih thilnu le Herod ih thilnu cu ralring uh'' a timi kha a dungthluntu pawl in an thei thiam lo ih ''sang kan neih lo ruangah a si" an ti. Dungthluntu pawl cu lamcaw ken an hngilh ih sang hlom khat lawng an rak nei. Himi sang hlom khat ruangah Jesuh le a dungthluntu pawl ih karlak ah theihtiam lo awknak a suak zik. Jesuh cun Vancung ram thu lam a zirh nan a dungthluntu pawl cun hi leilung par thu ah an tang hrih, an Bawipa ih thuzirh cu an thlun thei hrih lo.\nCutikah Bawipa in sanghlom malte thawi rawl a rak do thu pawl kha a vawn phorhsuah sal.\nVoi tampi cu kan thu buai le kan harsaatnak pawl cu Bawipa tello in kan mahte pahtlang kan tum ttheu. Nitin ih kan ttulhai le kan hnattuan an kan buai ih kan nunnak ih a thpibik tu riangri kan hngilh ttheu. Bawipa in kan hrangih in tuahsakmi pawl, kan mai hnen ih a um thu pawl, kan hrangih thu in kam mi pawl le kan lei tisa hrang khalah khua in ruahsak ti hi kan theih hngilh ttheu.\nDunthluntu pawl in "sang kan nei lo ruangah a si maw" ti ih an ti tikah Bawipa cun "mit nan nei ko na-in, nan hmu lo, hna nan nei ko na-in, nan thei lo" ti ah a ti. Mk. 4:11-12 sung kan zoh a si le Bawipa ih pekmi tahtthimnak pawl a rak thei tiam lo tu "a lenglammi pawl" parah himi ttongfang a rak hmang dah. Tu ah a dungthluntu pawl parah himi ttongfang a hmang sal ih a dungthluntu pawl khal "a lenglammi" thawn an bang aw, ziangah ti le Bawipa cu an theihthiam thei hrihlo ruangah a si.\nBawipa in sang hlom malte hmang in mi tampi rawl a do lai ah a hleifuan pawl khoziat a tang ti dungthluntu pawl in sim thei ko nan Bawipa cu zo vek, ziang vek a si ti an thei thiam cuang lo, a hnattuan zia le a huham pawl an hmu thiam cuang lo. A mipum dung ih a thlam an hmu thei lo, thil cangmi phen ih Pathian kutzung an hmu thiam lo (Lk 11:20).\nMk 6:35-44 sungah Bawipa cun Dungthluntu pawl ih kenmi "sang hlom nga le nga pahnih" thawn mipi thawngnga rawl a do ih ah hlahtak hmanah bawm hleihnih a ti.\nCun Mk 8:1-10 sung khalah Bawipa in dungthluntu pawl ih kenmi "sang hlom sarih" in minung thawngli rawl a do lala ih an hlah mi ah bawm sarih a ti.\nHitivekin Bawipa in mangbangza zet ih mipi rawl a do nakah "Bawipa cun kan tisa lamih kan ttulsamnak pawl khal in theihpi" tihi Dungthluntu pawl cun thei hai sehla a awm nan, an rak thei thiam cuang lo.\nBawipa in thu a sut bet: "nan thei thiam hrih cuang lo maw?" a ti. Himi thusuhnak thawn Bawipa ih parih a ra thleng lai dingmi "thuthuk" pawl khal a rak khih hmuh cia.\nBawipa ih thusuhnak "nan thei thiam hrih lo maw?" ti mi in kan hmai lam hrang ih kan ke kar dan ding ah lai tampi a rel. A liamcia caan le tuini tuicaan ih kan hmuh kan ton mi pawl, Pathian hnen ihsin kan hngahmi thluahsuah pawl cu theihthiam kan tum ding ih cumi ihsin hmailei caan ah Bawipa ih parah rinsannak le zumfeknak in neiter ding.\nNitin na hmuh na ton mi ihsin Bawipa kha theihthiam tum aw la cuisin na zumnak a fek sinsin ding.


Pasal:Santlai lo timi phun 10’Nu nih theih a herh taktak mi asi. – Lai Lungrawn Post\nJanuary 2, 2021 January 2, 2021 admin Hmuhning\n1. Mai nupi aiih, mai nulepa thurawn ringring sawn tu.2. Mai nupi lungawinak ding aiin, nulepa unau lungawinak sawn hawl tum sawn theu tu.\n3. Zu_innak hmuah nei ringring, rawl Hmeh țhițha nei mumal dah lo.4. Rawl ei kamthawtnak tiih, innsang hrang sa lei aiih, Zu_in rawl-ei thawtnakih hman tum theu tu.5. Mah cu upat duhzet nan, nupi duat tum lo, a hro ih hro kungko theu tu.\n6. Innsang ei ding tlaksam canih, nupi sawn paisa cawi dingih vakter t’uant’o tu.7. Țongkam hmuah țha țekțek ih, innsang kaihruaiawknak ih hmantlak lo. Fim tiawzet nan nunau thu namthlaktum ringring.\n8. Innsang ih ar thah can khalih nunau arsa puahter hmang tuk.9. Mah hmuah bawi bangih to hmurhmi ih, mi tilhfial le mi kawk hmangtuk. Țongkam ih nupi fanau thir dukdo khawpih țongkam se hmang uar tuk.10. Um-awl canih mai innsang aiih khawlakih ngam sawn pacang hi cu, laktlak kan sinak a mal zet.Ka hmuhdan men a si.\nRelchap ko uh:President Trump nih tuchun ah “US mipi minung pakhat nih $2000 cio hmuh dingah an i tlak, chim tlak lomi $600 hmuh ding cu a si kho lomi a si’ tiah a chim than. Congress nih a herh lomi ah billion dollar dih in hman nan timhmi hi cu nan hleh bang a hau tiah a chim.\nModerna nih minung 30000 ah hneksaknak an tuahmi ah a ziak lomi an um lo ti a si. Asinain Pfizer virus sii ahcun allergy a ngeimi pakhat chungah reaction a um tiah an chim. Asinain mah zong cu a dam colh than ti a si. A rauh hlan an US company thiamthiam Johnson Johnson nih an serchuah than lai. A donghnak bik hneksaknak an tuah lio si.RelchapR


Nupa Ih Theih Ding (Mipa nehdan) – Meifar\nNupa Ih Theih Ding (Mipa nehdan)\n“Na pasal zu in, kuakfawp, kuva ei mi a si hmanah zan ih zawngah na kaa rim a sia tuk tin phun rero aw hlah (elawknak a suak). Cu aiin hathuahnak a sii retsak cia in pe awla, phunaw lo ten kaa rimsia kiangah na it ngah lo ding.\nCutin na ngaihsak ah le duat ah a rak ruat kei a lungawi zet ding. Mipa theih ding, nunau duat ṭul can: Nunau cu thi an neih tikah an thinsia, ho te khalah phun an paih. A then tla cu miih tawh thinhengmi an bang.\nCuruangah thi an neih caan’h thuamhnaw sopter aw hlah, Innsang tuangtim bawm aw. Hna a ṭuan len cawlaw na bang tuk ding ti aw. Na taksa a naa tuk maw ka lo hmehsak ding aw ti aw.\nCun thi a neih theh tikah zangkhaitakin a thei aw dingih thuamhnaw sexy deuh hruh khal a paih hleice ding ruangah, aa tuk le zei lotukin khuiah na feh ding? Ziangha na tuahzik tin sut aw hlah. Cu aiin ‘Na mawi tuk, khatin thuamaw, cei aw theu aw. Ra aw kan zuk aw ta ding’ tla ti awla nan nupa karlak le nan innsang a nuam mei ding. (#Rih Nim)\nA Nupi In Mee Sa A Suangsak Lo Ruangah A Thinheng Tuk Ih Palik Pawl A Ko


NUG Thuthang Phuangtu Khal Meithal Thawn… – Meifar\nNUG Thuthang Phuangtu Khal Meithal Thawn…\nFala kum 34 mi Mya Hnin Yee Lwin cu Myanmar actress le model hminthang zet a si. Zuknung khawvel ah a hlawhtling zet, ‘Angel of Eden‘ timi zuknung ihsin mipi pawlin kan hmeltheih phah.\nMyanmar ramsung a buai veten ralkap cozah duh loin lamzawhnak ah a tel ṭheu, lamzin par le online sung khalah nasa zetin ralkap uknak cu a dodal. Curuangah ralkap pawlin April 6, 2021 ah pukmah 505 (a) hmangin thubuai an orhter ih kaih an tum, hmunhimnak ah aum zo ih NUG aiawh in thuthang a phuang ṭheu.\nMeithal keng phah in hmunhimnak aum ih Thailand mipi pawl khalin an uar zet, an thuthang cahmai khalah a zuk cu an tarlang ih, “Burmese actress Mya Hnin Yee Lwin cu Faculty of Psychology from Dagon University ihsin a zirsuak hnuah zuknung khawvel ah a lut. Tu’ahcun Hanthawaddy Force (PDF) ah aum lai” tin an tarlang.\nMya Hnin Yee Lwin cu NLD party a si ih Daw Aung San Suh Kyi tan zettu a si, cun mipi in ‘Suh Kyi thawn an bangaw tuk’ an ti ṭheu. Mya Hnin Yee Lwin in, “Rampi a ṭhanak dingah nunnak hlantu pawl, rampi a ṭhanak dingah lamzin sialtu pawl, sualnak neilo thinsen a luang mi pawl hrangah a cemnet tiang kan do vivo ding” a ti.


Leitlun Thahawk Tambiknak Khawpi 10 - Chinland Today Media\nLeitlun Thahawk Tambiknak Khawpi 10\nOctober 12, 2012 1:37 pm·0 comments\nLeitlun ih khawnuambik hrilnak a um ṭheu vekin hmun ṭihnungbik khal hrilnak an nei. America, Brazil ihsin Hondura cutin Mexico leitlun hmun zatin pawl cu ziangtluk mi that aw antam, sivai sia zuarnak, tharum thawh ih buainak tvp; sualnak pawl tahfung thawn Mexico ih thuruatthiam khawlkhawm (thin tank) pawl ih hrilnak an nei. Thilmak tiih an ti hleice mi cu Latin America in a pakhatnak ihsin pahranak tiang an ngahnak hi a si.\nHonduras ih innkhi 100000 ah mi that 159 an um ti a siih leitlun ih mi thatawknak tambik khua a si. South America le North America ihsin sivai pawl daan lo ih a zuartu pawl an cawlhnak hmun pibik a siih leitlun ih cocaine hi zatek 80 tluk an khua ah a um.\nNo. 2: Ciudad Juarez, Mexico\nHi ram hi ramri a sivekin United state ihsin sivai dan lo vek ih an zuarsuahnak lampi a si. Leitlun ih hmun ṭihnungbiknak hmun tiih kawhnak hmun khal a si. Palik pawl khal rinsan an tlak lo ih palik pawl ih thamnak ruangah a ṭihnunnak khal a ti luar ce. 2008 le 2010 karlak ih Juarez le Sinaloa khawpi pahnih ih thahawknak ah mi 6000 lenglo an thi. Tui kum The Washington Post ih a tarlang danah cun mithataw hi mi 580 an um tiin a hminsin. Innkhi 100000 ah mi 148 pawl in mi an that tinak a si. Jaurez hi cutin leitlun ih khawpi ṭihnungbik pahnihnak ih hril tlak luanlam a si tiin an hminsin.\nNo. 3: Maceio, Brazil\nBrazil cozah pawlin an khawpi Maceio cu ramleng khualtlawng pawl ih an lennak hmun a si tiih puan an duh laiah an khawpiih mi thah awknak cu innkhi 100000 ah mi 135 pawl in mi an that tiin hminsin a rak ngah.\nNo. 4: Acapulco, Mexico\nAn tipikap tuahremthar ruang ih mikhual tamnak hmun, beunak inn hotel man sang le ropi umnak hmun, nightclub hmun nuam relrehlo khawpi khal sivai dan lo ih zuarnak ruangah le tharum ih thahawknak ih hminsin a sinak cu a malh theih hrih lo. A nih hi innkhi 100000 ah 128 in mi an that tiin hminsin a nei lai.\nNo. 5: Distrito Central, Honduras\nA thupte ih sivai ṭhalo zuarnak ruangah thah awknak a hleice in a um. Hi khawpi hi Honduran ih sualnak lalpa Tegucigalpa le aphirpi Cmayaguela pawl ih hrihram bunnak khawpi a si. 2009 ah an khawpiih sivai zuarnak ih lalpa tiih kawhmi Tegucigalpa cu a mawṭo ah an kah that. Inn khi 100000 ah mi that 100 an um.\nNo. 6: Caracas, Venezuela\nMalandros tiih kawh ṭheu mi hi khawpi mino tleirawl a pawlkom ih sualral bawl ṭheunak le sivai zuarnak hmun pi hin Venezuela khawpi ih ralpi a suahter ringring tu khawpi khal a si. 2011 ah Caracas khawpi ah mi that aw mi 3164 an um zo. Hi hnak in mithat aw hi an tam ding an zum bet lai. Zatek 90 hnak tluk ih tam thahawknak hi zingzoi bet a si nawn lo. Hngilhsan men mi an si thluh. 1998 ih Chavez hrilawknak an tuah ihsin thah awknak hi a let rori in a tam. An ni hin innkhi 100000 ah mi that 99 an um.\nNo. 7: Torreon, Mexico\nSivai ruangaih ralpi tho ringringnak hmun pakhat a si ve ih nitlaknak lam Torreon khawpi tla cu Mexico fehnak zin a si vekin sivai zuarnak ih lampi hmun pakhat khal a si. Tuikum July thla zarhpi ni, ni khat ni ah mi 10 rori veikhat kah that in an rak kap that aw dah. Hi khawpi ih inn khi 100000 ah mi that 88 an um.\nHi khawpi hi Mexico le Texas karlak ihsi km 250 tluk ih hla a siih cocaine US ih an kuatnak hmun lamzin pi a si. Inn khi 100000 ah mithat 83 an um. 2006 hnulam Felipe Calderon ih lalnak a ṭuan hnu ah thuthanglatu mi 50 lenglo an that zo. A hleice in hi tawk hmun ih sivai danlo ih zuar, pholangtu cu thah cih an si.\nDurango khawpi nitlaknak lam ah zohman ih theihlo mi mithi ruang 340 lenglo hmun khat ih phum khawmnak fosa tiih kawhmi an hmu suak. Hi khuaih um mi pawl cu an DNA zohsak in a thimi pawl thawn unau an si maw silo an hawlsaknan thurelnak hmun ah an thu dik le felte ih relsak ding cu an tumtahmi a si cuanglo. Thudik rel ih nun humhimnak hmun a si lo tiih an tinak khua asi. Innkhi 100000 ah mithat 80 an um ve.\nNo. 10: Belem, Brazil\nBolivia ihsi sivai an tuahmi pawl cu, Colombia le Peru, Belem ah an pe suak ih South America ram sungih fehsuaknak lampi khua pawl an si. Hi sivai hi an khawpi ah a lut ih cutin Amazon ah vanzam in an kuat hnu ah, long pawl hmangin Brazil lamah an kuat sal ṭheu ih cutin Atlantic ihsin Europe ram le North Africa tiang an zem suak. Cuti an lampi Belam khua cu nitin nun sualnak a ti pung. Innkhi 100000 ah mithat 78 an um.\nMexico Ram Ah Gas Phurtu Truck Puak\nMithi Ruang Phorh Puai Neitu Torajan Miphun Hi An Mak Ko!\nDiamond Thawn Tuahmi Meithal AK – 47 Honduras Ram Ah Kai\nAmerica Thlisia Lakih Nasabik Patricia In Mexico A Nuai


Farahnak le Globalization | VCTH\nFarahnak le Globalization\nHome » Cahram » Farahnak le Globalization\nBy vcth on August 12, 2014.\nSouth Africa ih buainak hi a tlangpi thu in kan zoh a sile midum le mirang karlak ih a cang mi miphun thleidannak (racism) buainak hi a si ringring. Nan kan dung 2008 May ih a cang mi buainak cu miphun thleidannak hnakin farah le milian karlak ih a cang mi a si sawn. Cui buainak ahcun midum 62 an thi. Voikhat laiih Vangro ram tiih an rak sunloih mi ram cu buainak thawn a khat. Tuiṭum buainak cu globalization ih ruangah lole (symptom) kan ti thei.\nTulia kan san ih santilaun pakhat a si mi cu hramhringnak le ti fimnak ih pem le vaih hi a si. Leitlunpi hi khua fate pakhat ah a cang. Kan leitlunpi a fate vivo vekin miphun ih a thupitnak a fate vivo. Cucu theory a si kan ti thei. Cui theory cu mihrekkhat milian, sumdawng le thunei tu pawl hrangah cu a dik ko. Cupawl cu New York, London, Johannesburg le Tokyo tivek khuapi pawl in leitlunpi a hram ihsin an duhduhnak ah an khal. Asinan hih thil ih ralkhat ah farah pawl ih nun cu pumpi khapkhat hrangah rak bui a si rero ve.\nGlobalization mifim le khaipa pawl in a zalen mi pursumnak in leitlun bulpak sumlut a ṭhang ter ding tiin an ti. A dik. World Bank ih report ah $2 tang sumlut kha 1981 ah 67% a siih 2004 ahcun 47% a si. 20% cu a kai. Asinan kan ruat hngilh lo ding mi pakhat cu tu hlan kum 30 ih $2 le tu san ih $2 cu a bang aw nawn lo. Ka pi in in sim ṭheu, hlan lai ah arpi pakhat ngamu (50 cent) in kan lei a ti. Tu san ahcun ngamu hmuh ding hman a ol nawn lo. Sim duh mi cu tu hlan kum 30 le tu san kan tahṭhim tikah theithiam a ṭul ti thu a si. World Bank hlei ah a dang pawlkom pawl ih research tuah mi tla kan zoh a ṭul. “World Commission on the Social Dimension of Globalization” in minung bulpak sumlut a sang nan bulpak nuntu khawsak a har sinsin tin an ti.\nJoseph Stiglitz, Pursum mifim, in “Globalization ti cu farah pawl in ram lian an tung ding mi a si” tiah a ti. South Africa ram hi hi mifim pa a ti vek an si. South African Institute of Race Relations in 1996 ah nikhat sumlut $1 tang kha 1.9 million an siih 2005 ah 4.2 million an si ti a si.\nLeitlunpi hi cak zetin a ṭhangso ti kan el thei lo vekin farah harsa zonzai ti cawk lo an/kan um ti cu el theih a si ve lo. Globalization hi thil um dan ṭha zet a si cu vekin farah le milian nasa zetin a thlei dang sinsin thei ve. Hi South Africa thu zoh in pem vaihnak ih ṭih a nunnak kan hmu thei, farah ih a pemvaitu siseh, neinung dinhmun ih pemvaitu siseh kan ralrin ding le theih a ṭul mi thil pawl South Africa zoh in zirnak la uh si.


broke in a minute tory lanez MP3 Descargar Musica Gratis - MusicaXL\nDescargar Broke In A Minute Tory Lanez MP3 Musica Gratis\nTory Lanez - Broke In Minute [Traducida Al Español]\nJames Harden Mix || Broke In A Minute (Tory Lanez)\nTory Lanez - Broke In A Minute (REACTION)\nTory Lanez - Broke In A Minute *LIT GROUP REACTION!!*| YBC ENT.\nTory Lanez "Broke in a minute" Reaction with freestyle 😈😱\nBroke In A Minute Tory LanezMusica Monica NaranjoLagu Ambon Untuk KamuRio Roma Exitos MegaLagu Bcl Yang DuluLagu Afgan Entah Mp3Lagu Aceh ModernKuntilanak Mp3Canciones De SkrillexLagu Galau Enak 2017Tupac CancionesLagu Ambon Pasha UnguLagu Aku Takut UkulelePerdon Perdon Ha Ash Mp3Musica SinaloenseMusica De Virlan GarciaLagu Banyu Langit QasimaMusica De GymDownload Lagu Mojang PrianganMusica Arabe Romantica


Nashville Thusuah - Hre Mang\nNASHVILLE THU SUAH\nBIBLE VEKIN NUNUA MIPA PEHTLAIHNAK THUBURMI\n“Bawipa cu Pathian a si kha hngilh hlah uh; Amah in in tuah ih amah ih ta kan si; Kannih cu a minung kan si; A khalh mi tuu kan si.” (SAM 100:3)\nKum zabu 21 san ah a nungmi Evangelical Khrihfa pawlin milai santhuanthu thleng awknak nasa zet thuanthu an tawnteh rero mi asi. Western nunphung cu khrihfa san pawn lam (post Christian culture) ah thleng zo vekin santiluan a thleng awk vivo tikah milai nun ih san khal thleng awk vivo tul dinhmunah a thleng ve. Tuisan minung pawlin Pathian in milai a sersiam tikah a ruangziangmi parah lungkim tawk lo, thei fiang thei lo dinhmunah an ding vivo. Pathian in amai hmin sunlawinak hrangah milai a sersiam ti an zum nawn lo, Pathian tumtahmi sungah mawi zetin nunau le mipa a sersiam asi timi tla a pom lo tu an tam sinsin. Nunau mipa sinak hi Pathian in mawi zetin a timtuah ih a sersiammi si loin bulpak zalennak duhhrilnak asi tiah ruah a awlte. Cutin Pathian ih kumkhua daih in mawi zetin a timtuah ih a sersiammi cu rei lo te, ruahnak tawi, danglam duhnak in milai duhhrilnak in thleng tikah siatralnak asi.\nTuisan santhar leitlun fimnak thlarau (secular spirit) in Khrihfa kawhhran nasa ten a hngawr asi. Bawi Jesuh Khrih ih kawhhran in Pathian tongkam, Bible thuthiang ih zirhnak pom, dinpi, kai hngetin, raltha zetin ke a kar vivo ding maw, dungsip in santhar milai fimnak thlarau lam tangin a tlu/sawn ding maw? Lole, Jesuh hnen ihsin ralthatnak la in, nunnak thutak cu a kai hnget dingih nunnak lamzin cu raltha zetin a ausuahpi vivo ding maw? A fiangfel zetmi zumnak thurin, santhar nunphung thawn a kalh aw mi, nunnak lamzin thutak cu a tlu cuahco mi leitlunah a ausuahpi hrih ding maw?\nTuisan in a phutmi cu leitlun thuanthu asinak diktak vekin rin um zetin phuansuah ding le leitlunah milai, nunau mipa kan sinak dinhmun ziangvek asi timi ausuahpi asi. Khrihfa Bible in a zirhmi cu Pathian pakhat lawng a um ih amah cu Sersiamtu le ziangkim ih Bawipa asi ti asi. Amah hnenah lawngah milai bulpak pakhat ciar in leibai a neihmi asi: thinlung sungpuak lungawinak, awmsung irhsuak mi thangthatnak, le nun pumhlum hlan in ren ding asi. Ahih lamzin cu Amah Pathian thangthatnak lawng si loin kan milai sinak dik theihfengnak khal asi. In Sersriamtu theihhngilh cu mah le mah theihhngilh aw kan si, ziangah tile Amai hrangah sersiammi kan si. In Sersiamtu Amah thei fiang loin kanmah le mah sinak dik theihfeng awk theinak lamzin dang a um lo. Zohman mah le mah sersiam awaw kan um lo. Kanmah cu kanmai ta kan si lo. Kan milai sinak, nunau mipa sinak cu Pathian ih pekmi a si. Pathian in in sersiam vek si loin si tum cu at thlak lawng asilo ruahsan ding um lo asi.\nPathian in milai in sersiamnak thu ah siseh in rundamnak thu ah siseh a timtuahnak cu amai hrangah sunloihnak a sangbik a pek ih kanmai hrangah thiltha bik a rahsuak asi. Pathian ih timtuahnak tha cun zalennak sangbik in neihter asi. Jesuh in leitlun a ratnak cu nunnak kan neih thei nak ding ah le a luangliam in kan neih theinak ding hrangah asi tiah a sim. Amah cu kanmai hrangah asi ih kan mah dodaltu asi dah lo. Curuangah Khrih ih kawhhran tha ten rian theinak hrang ruahsannak in siseh mipi hmaiah Pathian ih tumtahmi a thatnak phuang suak thei ding in siseh a hnuailam ih nunau le mipa sinak, pawlkom awknak thu Bible in a zirh vekin a hnuailam thusuah, lungkimnak le hnon nak thu kan suah asi.\nKAN NEMHNGET- Pathian thu vekin nupi pasal thit umnak cu nunau pakhat le mipa pakhat karlak thit umnak asi, thutiamkamnak, pawl awknak ihsin fa nei in karhzainak, dam sung pumkhat sinak asi ih nupi pasal dihmun in pehtlaih awknak asi. Nupi le pasal pehtlaih awknak cu thlarau lamah Khrih le a kawhhran pehtlaih awknak langtertu asi.\nKAN HNONG-Nupi pasal neih awk kan hnonmi pawl tla cu neihbang thit um nak, mi pakhat hnakih tam nupi pasal neih, duhzatzat nupi pasal neih kop pawl kan hnong asi. Nupi pasal neih awknak cu Pathian hmaiah thu tiam kam awknak si loin milai lungkim tlangnak men asi timi nundan pomdan kan hnong asi.\nKAN NEMHNGET –langhngan zetin Pathian duhmi a langmi cu nupi pasal lenglam ah nun thianghlimnak le nupi pasal karlak lawngah fa hring ding asi.\nKAN HNONG-Cak hiar nak, duh dawknak, ngai awknak, pum hlan awknak in nupi pasal neih awknak lenglamah nupa sualnak hman theih asi timi ruahdan nundan kan hnong asi.\nKAN NEMHNGET- Pathian in milai hmaisa bik, Adam le Eve cu Amai hmuihmel kengin a sersiam ih Pathian hmai ah an sinak tluktlannak nei in seriam an si ih nunau le mipa sinak le tuanvo dangdang nei in sersiammi an si.\nKAN HNONG-Pathian in nunau le mipa sinak dangdang nei in a tuah asi ahcun rualrannak a um lo asi ti ruah thupom kan hnong asi.\nKAN NEMHNGET-Pathian in nunau le mipa a sersiammi danglamnak in Pathian ih sersiammi a dangdang an mawinak le milai pungzai ter tu ding an sinak a langter asi.\nKAN HNONG-Nunau mipa danglamnak cu milai tluksiatnak ruangah asi timi le acuih danglamnak cu riahsiat thlak, thleng tul asi ti ruahnak thupom kan hnong asi.\nKAN NEMHNGET Nunau le mipa danglam in Pathian in a timtuah ih a sersiamnak cu farai in milai pungzainak hrangah remzetin a ruangzing ih a sersiammi asi.\nKAN HNONG-nunau le mipa taksa pawl awknak siseh milai punzainak thu ah taksa ruangpum le thinlungken dinhmun in Pathian sersiammi timi thawn a kalh aw ti ruahnak kan hnong asi.\nKAN NEMHNGET –Nunau mipa sinak thu ah suahkeh in harsatnak a neitu pawl Pathian hmuihmel kengin sersiammi an si ih midang pawl vek thotho in man nei in upat tlak mi milai sinak neitu Pathian hmuihmel keng an si. Kan Bawipa Jesuh khalin suahkeh in harsatnak neitu pawl thu a theihpi mi asi, “mi hrek cu cutiih um dingah an suahpimi a si” (Mathai 19:12). Ziangkim ah Pathian duhdawttu zumtu, Jesuh Khrih dungthluntu an sinak vekin cohlan an siih an suahkeh ih nunau mipa sinak theihmi vekin pom an si.\nKAN HNONG-suahkeh nunau mipa sinak ruangah laklawh zetin Khrih dungthluntu tha an si thei lo nak a um asi timi cu kan hnong asi.\nKAN NEMHNGET- Thuthiang sungah simsuak asi vekin nunua mipa sinak cu Pathian in sersiamnak le a rundamnak ah a tumtah vekin asi.\nKAN HNONG- Neih bang aw ngai awknak, le nunau mipa sinak thleng tivek pawl cu sersiamnak ah le rundamnak ah a thianghlim mi Pathian tumtahnak thawn a kaih aw asi tiah ruahnak cu kan hnong asi.\nKAN NEMHNGET- Neihbang aw duh/ngai nak, kop duhnak hiarnak thinlung a neitu khal khrihfa dang pawl vek thotho in Jesuh Krih ah (sual sir in )zumnak in nun thianghlim in nungin Pathian lungawiter in nun rah tampi rah in an nung thei asi.\nKAN HNONG-neih bang aw ngai zawng awknak (nu le nu, pa le pa) duh awknak cu Pathian sersiammi thiltha asi tiah pomdan le cuvek milai pawl cu rundamnak Thuthangtha ih rundam theih lo mi an si timi pomdan pahnih kan hnong asi.\nKAN NEMHNGET- sualnak in milai nunau mipa duh awknak a fehsualter ih neih bang aw ngai awknak in siseh nupi pasal lenglamah nupa sualnak lam ah siseh milai sual mizia in milai thinlung duhnak cak hiarnak a hruaisual asi.\nKAN HNONG-Nupi pasal lenglam ah nupa pawl awknak duhnak pawl a um ruangah duh poh in nupa sualnak tuah hi a thiang asi tiah pomdan cu kan hnong asi.\nKAN NEMHNGET- Neihbang aw (nulenu palepa) pawl awknak siseh suahkeh nunau mipa sinak thlengnak cu Khrihfa rinumnak le Khrih theihpitu (Thuthangtha simtu) sinak ihsin lamzin pial asi.\nKAN HNONG-Neihbang aw thit umnak le suahkeh nunau mipa sinak thleng tahratin sualnak cu khrihfa pawl thudang ah ruahnak zumdan bang aw lo pawl thawn thu bang aw asi timi ruahdan kan hnong asi.\nKAN NEMHNGET-Ziangtik lai khalah thutak cu duhdawtnak in kan sim ding, khat le khat thu sim awk tikah siseh nunau le mipa biak awk tikah siseh nunau mipa sinak thu sim tikah siseh duhdawtnak in thutak kan sim ding asi.\nKAN HNONG- Pathian in amai hmuihmel kengin nunau le mipa a sersiam timi thutak dokalh zawngin Pathian thangsiat in (milai lungawi ter dingin) thu sim ding tuanvo kan nei timi kan hnong asi.\nKAN NGEMHNGET – Khrih ah Pathian zangfahnak in ngaidamnak le nun thleng nak huham a pek ih acuih nun thlengnak le ngaidamnak huham cun Jesuh dungthluntu pawl nunah sual mizia pawl thihter tahratin Bawipai duhzawng in nun theinak a pek asi.\nKAN HNONG- Khrih ah Pathian zangfahnak ih misual a ngaidamnak le nun thlengnak huham cu a cak tawk lo, nupa sualnak saltang pawl nun thianghlim nun ah hruaikir sal dingin a cak tawk lo ti ruahdan pomdan cu kan hnong asi.\nKAN NEMHNGET- Khrih ah Pathian zangfahnak in misual cu sualsir in nunau mipa sinak thleng duhnak, ruahnak a neihmi cu tlansan in Pathian zangfahnak cu a co hlang ih Pathian in sersiam vekin nunau mipa asinak cu a co hlang in a nompi thei asi.\nKAN HNONG- Khrih ah Pathian zangfahnak in Pathian duhnak fiangzetin Bible sungah a simmi pawl kalh in milai thinlung sungah mai sinak theih awknak dik lo a suahter asi timi ruahdan kan hnong asi.\nKAN NEMHNGET – Jesuh Khrih cu leitlunah misual rundam dingah a ra ih Krih thihnak le thawhsalnak in misual a ngaidamnak le kumkhua nunnak a pekmi cu sual sir in Jesuh Khrih lawng Rundamtu, Bawipa, le ziangkim tlunah a pakhatnak ah a co hlangtu hmuahhmuahhrangah asi ih; mi zapi hrangah Jesuh ih rundamnak cu asi.\nKAN HNONG- Bawipai rundamnak ban a tawi tuk, timi ruahnak le misual pakhatkhat cu a sual tuk ruangah Bawipa ih rumdam theih a sinawn lo timi ruahnak cu kan hnong asi.\nA huailam pawl hi signatory pawl an si. Pawlkom hmin pawl cu zo an si, an hnatuan, tuanvo kaihmi langtertu ah termi asi, pawlkom ai awh in sign mi asilo)\n(Initial Signatories Institutional affiliation for identification purposes only )\n1. Denny Burk\n3. R. Albert Mohler, Jr.\nPastor, Grace Community Church President, The Master’s Seminary and College\n5. Rosaria Butterfield\n6. Ligon Duncan\n7. H. B. Charles, Jr.\n8. Frank Page\nPresident & CEO, Southern Baptist Convention Executive Committee Former SBC President\n9. Kevin DeYoung\n10. Jerry A. Johnson\n11. Karen Swallow Prior\n12. James MacDonald\nFounder and Senior Pastor, Harvest Bible Chapel Former SBC President\n13. John Piper\nFounder & Teacher, Desiring God Chancellor, Bethlehem Seminary and College\n14. J. I. Packer\n15. Tony Perkins\n16. Sam Allberry\n18. Steve Gaines\nPresident, The Southern Baptist Convention Pastor, Bellevue Baptist Church\n19. Christopher Yuan\n20. Nancy DeMoss Wolgemuth\n21. Alistair Begg\n22. Mark Dever\n23. Matt Chandler\n24. James Merritt\n25. James Dobson\n26. Wayne Grudem\n27. D. A. Carson\n28. R. C. Sproul\n29. Marvin Olasky\n30. Andrew T. Walker\n31. Dennis Rainey\n32. Daniel L. Akin\n33. Heath Lambert\n34. Randy Alcorn\n35. Fred Luter\nSenior Pastor, Franklin Avenue Baptist Church Former SBC President\n36. Jack Graham\n37. J. D. Greear\n38. Bryant Wright\nSenior Pastor, Johnson Ferry Baptist Church Former SBC President\n39. Johnny Hunt\nPastor, FBC Woodstock Former SBC President\n40. Mark L. Bailey\n41. David French\n42. Senior Writer, National Review\n43. Jeff Iorg\n44. Robert A. J. Gagnon\n45. C. J. Mahaney\n46. Chuck Kelley\n47. Alastair Roberts\n48. O. S. Hawkins\n49. Todd Wagner\n50. Darryl Delhousaye\n51. Don Sweeting\n52. Jason K. Allen\n53. K. Erik Thoennes\n54. Paige Patterson\n55. Sam Storms\n56. Samuel W. "Dub" Oliver\n57. Jason G. Duesing\n58. Burk Parsons\n59. Kevin Ezell\n60. Thom S. Rainer\n61. John M. Frame\n62. Thomas White\n63. Jeff Purswell\n64. Erick-Woods Erickson\n65. Vaughan Roberts\n66. R. Kent Hughes\n67. Richard Land\n68. Ronnie Floyd\nSenior Pastor, Cross Church Former President, Southern Baptist Convention\n69. Matt Carter\n70. Eric Teetsel\n71. Ray Ortlund\n72. Michael Reeves\n73. Randy Stinson\n74. Thomas Schreiner\n75. Bruce Ware\n76. Afshin Ziafat\n77. Owen Strachan\n78. Bryan Carter\n79. Candi Finch\n80. James Robison\nFounder & President, LIFE Outreach International Founder & Publisher, The Stream\n81. David Mathis\n82. Hershael W. York\n83. Dorothy Kelley Patterson\n84. Jack Deere\n85. Jonathan Leeman\n86. H. Wayne House\n87. Michael Goeke\n88. Stephen Strang\n89. Anthony Kidd\n90. Chris Larson\n91. Curtis Woods\n92. C. Ben Mitchell\n93. Ken Magnuson\n94. Mary Mohler\n95. Jim Shaddix\n96. Juan R. Sanchez\n97. Mary A. Kassian\n98. J. P. Moreland\n99. Joel Belz\n100. Christiana Holcomb\n101. James M. Hamilton, Jr.\n102. Bruce Riley Ashford\n103. Nathan Finn\n104. Darrell Bock\n105. Daniel Heimbach\n106. Hunter Baker\n107. John N. Oswalt\n108. Malcolm B. Yarnell III\n109. Mark Daniel Liederbach\n110. Matthew J. Hall\n111. Paul Weber\n112. Russell Shubin\n113. Charlotte Akin\n114. E. Calvin Beisner\n115. James A. Borland\n116. Jose Abella\n117. Joy White\n118. Rhyne R. Putman\n119. Peter Jones\n120. Jeff Struecker\n121. Daniel Patterson\n122. Micah Fries\n123. Bob Lepine\n124. Allan Coppedge\n125. Don Buckley\n126. Donald A. Balasa\n127. Eric C. Redmond\n128. Phillip Bethancourt\n129. Gregory Wills\n130. Barry Joslin\n131. Bryan Baise\n132. Rebecca Jones\n133. David Talley\n134. Nathan Lino\n135. Casey B. Hough\n136. Daniel DeWitt\n137. David Schrock\n138. Donna Thoennes\n139. Grant Castleberry\n140. Adam Greenway\n141. Katie McCoy\n142. Rhonda Kelley\n143. Kenneth Keathley\n144. Evan Lenow\n145. Travis Wussow\n146. Sean Perron\n147. Jeffrey Riley\n148. Colby Adams\n149. Michael L. Brown\n150. Dannah Gresh\n151. Paul Felix\n152. Keith Whitfield\n153. Matt Damico\n154. Colin Smothers


Burma Ram Feh Dan Ding Part 97 - Chinland Today Media\nBurma Ram Feh Dan Ding Part 97\nHmuntha (Zuathit ) Model Village ah Kan Tuah Ding\nHmuntha khua hi Tahan le Myohla kar lak ih um a si ih inn 400 lai an um zo.Lairawn ah Hmuntha khua hi ziang ruangah model village ding ah ka hril ti le ka ni le ka rang ih khua a si ih tu ah ka nau Sui Thawn khal in inn se te a nei ve.Cui tlun ah Cerhmun khua ih suak man hi khua in um hi inn 10 tlun 15 lai an um ding.\nA si len ziang tn kan tuah ding.A hmaisa bik ah zirnak lam ah feh seh la.Mizoram ah cun inn 300 tlun khua hmuah hmuah cu Aizawl le Lunglei in an nai maw nai lo maw high school an nei thluh.Zuathit ihsin Tahan Tawngphila ah high school an kai thei nan ke ih feh cun minute 30-40 an rei tho tho.Inn 400 khua na na na cu high school an khua ah din seh la tlawngta 40 lai cu an um cia a si mai.An mal tuk nan ti pang maw.Ratu high school,Mizoram ih ka tuan lai ah tlawng ta 50 lai lawng a si kan neih,phun7 tlun lam ah.Hmun tha ih Tweibet(affiliated high school ) kan din thei cun Sekan inn 500 lai,Tihang va ral ih tlawngta pawl thawn tlawngta 100 cu awl ten an um mai ding.Tlawngtha ding cun building tha le saya tha a tul.Cumi ding in himi ca hram tawite ah kan ngan tlem lo ding.\nZan tlawng pawl kan tuah ding.Zan tlawng ah cun khawm lo zan,zarh khat ah zan 4 cu zan ah nazi 2 kan zirh ding.English le Burmese in a si ding.Inn 400 khua ihsin cun zan tlawng kai ding hi 100 tiang an um thei ko.Sun ih hna tuan phah pawl zan ih ca kan zirh thei cun kum 3 sung ah cun Hmutha khua cu ca thiam khua ah an suak ding.\nCule a poimawh zet mi,electric kan rel ding.President Thein Sein in kum 2014 tal ah Kale valley hi nan tleu ter thluh ding a ti ti a si.Hi hin inn ziang zat an co ding kan thei ban lo.Ziang khal a si le Kale township mi mi 200,000 lai an um zo vi,inn kip in duh tawk an ngah ding ti cu a zum um lem lo.Cu mi a si ruang ah diesel generator KW 30 tal bun thei kan tum ding.Model village tuah kan tum nak ah Cerhmun khua hrang khal ah a khua ih um lai pawl le hmun dang ram tha ih um pawl kan tuan tlang thluh a tul ka ti zo vek in Hmuntha khua khal cu ti tho tho a si.Cuti ih kan tan tlan thluh ih tlun ih NGO tum pipi pawl ih bomnak kan ngah thei ding cun 30 KW electric khawl cu kan tuah thei ko ding.\nCule tidai ah feh seh la,Tu ah cun mah te tikhur ih ta a hrek cu hridai ih pawh cawp in a hrek cu khawl ih kut herh in ti khai lai a si.Tui model village planning ah cun,electric tha kan neih ding ruang ah tui khawlnak tum pi,pi 20 hrawngih sang kan tuah ding ih sun lai ih electric tha inn tin ih an hman a mal lai ah tidai kan pump so ding.Tidai hi himi khua ih hmun 10 lai tube well ihsin maw kan lak ding,cu lo le Tihang va ih ta maw ti cu rel tlan a si leh ding.Himi tank pi ih tidai hi inn tin ah tikcu nei ih runnuing water system in inn tin ah a pe ding a si.\nHarhdam nak lam ah tuah thei a si le clinic fa te kan tuah ding ih,nurse thiam zet pakhat maw 2 tal cun an duty ring ring ding.Cule Dr.Than Bil Luai tla thla 3 ah vawi 1 tal harhdam nak lam ih thu sinm ding in kan sawm ding.\nThanso nakdang dang pawl,hlawksawn ih cicin dan pawl,sum khawl dan pawl,nauhak umdang thaim nak le nungcang that tir nak pawl , mi harsa bom dan pawl tla theih tawk in kan tuan tlang ding.\nHiti tangtlang ih kan tuan ah cun kum 3 cem cun Hmuntha khua cu zohthimtlak khaw thangso,khaw mawi ah kan cang tir ding a si.


PPT - 1. Milai tluksiatnakihsin rak simcia mi: PowerPoint Presentation - ID:2191072\n1. Milai tluksiatnakihsin rak simcia mi: PowerPoint Presentation\n1. Milai tluksiatnakihsin rak simcia mi:\n<iframe src="https://www.slideserve.com/embed/2191072" width="600" height="497" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\n1. Milai tluksiatnakihsin rak simcia mi: - PowerPoint PPT Presentation\n1. Milai tluksiatnakihsin rak simcia mi: Sem. 3:15, Nunau thawn ka lo raal awter ding ih, Nan tesinfa tiangin nan raal aw ding. Na lu a lo subeek ding ih, Nang in a kedil na cuk ding,” ti ah a ti. . 2. Abraham cithlah asi ding: Sem. 22:171-8, BC. 1400\nPowerPoint Slideshow about '1. Milai tluksiatnakihsin rak simcia mi:' - lel\nSem. 3:15, Nunau thawn ka lo raal awter ding ih, Nan tesinfa tiangin nan raal aw ding. Na lu a lo subeek ding ih, Nang in a kedil na cuk ding,” ti ah a ti.\n2. Abraham cithlah asi ding:\nSem. 22:171-8, BC. 1400\n“Na cithlah” sung ihsin leitlun miphun hmuahhmuah thlawsuah ka pe ding. (Genesis 22:18: And in thy seed shall all the nations of the earth be blessed; because thou hast obeyed my voice ).\nAbraham-Isaac(Sem. 17:18-20; Sem. 21:120),, Jacob(Sem. 28:14), Judah Judah (Genesis 49:10),, Jesse Jesse (Isaiah 11:1-10, David David (2 Samuel 7:16).\n3. David siangpahrang cithlah a kumkhua in a hmun ding: 2 Samuel 7:16,\nKamsang Samuel cu kum 3,000 rei zo, hlanlai ah a rak nung mi as.\n“Tesinfa na nei vivo ding ih na uknak cu a kumkhua in ka hmunter ding. Na siangpahrang uknak cu a cem dah lo ding,’ tiah va sim aw,” tiah a ti.”\nSiangpahrang David ihcithlah asi ding.\nJeremiah 23:5; 626-586 BCCun Bawipa in, “David tesinfa sungin a felmi pakhat siangpahrang ih ka hriil tikcu a ra thleng ding. Cuih siangpahrang in fimnak thawn hi ram hi a uk ding ih a dingmi le a dikmi lawnglawng a tuah ding.\n4. Pathian in Moses vek, kamsang pakhat a ra lai dingmi a rak sim cia.\nDaan peksalnak 18:15-18, 1400 BC\nDanpeksalnak 18:15-18, 15 Bawipa nan Pathian cun nanmah ih unau sungin keimah vek profet nanmah ih hrangah a suahter ding ih cuih thu cu nan ngai sawn pei..18..Anmah lakin nangmah vek profet ka suahter ding. Cuih profet cu a ṭong dingmi ka sim ding ih ka thupekmi hmuahhmuah cu miseenpi hnenah a sim ṭheh ding.\nBible: Isaiah 7:14, 701-681 BC“Atu ah Bawipa amah rori in khihmuhhnak a lo pe ding. Fala thianghlim pakhat in fa a vun ih fapa a hring dingih a hminah Immanuel tiah an sak ding.” “Immanuel” ti cu “Pathian kan hnenah a um” tinak asi.\nIsaiah 9:6-7, 701-681 BC\nKan hnenah naute a suak zo; Kan hrangah fapa peek a si zo; Amah cu in uktu a si ding. Amah cu “Mangbangza Remruattu,” “A cakmi Pathian,” “Kumkhua ih Pa,” “Daihnak Siangpahrang,” tiah kawh a si ding. 7A siangpahrang uknak le huham cu a ṭhangso vivo ding; A uknak sungah kumkhua in daihnak a um ding. Siangpahrang David ai ah a uk ding; Dingnak le thuhman thawn a uk dingih atu le kumkhua in a uk ding a si. Cungnungbik Bawipa in hi hmuahhmuah a tuah ding.\nIsaiah 35:4-6; 701-681 BC\nThinnau mi le beidong mi hnenah, “Cak uhla zianghman ṭih hlah uh; Pathian nanmah run dingah a ra lai, Na ral pawl parih phu lak dingah a ra a si,” tiah sim uh! 5, Mitcaw pawlin khua an hmu thei dingih, hnaset pawl an hna a vaang ding. 6Ke-awl mi in an khir an laam dingih, A ṭong theilo mi khal lungawi in an au ding.\n8. Messiah suah hlanah lamhruaitu a ra hmaisa ding. Isaiah 40:1-5,9: 701-681 BC\n3Aw a thangih, “Bawipa hrangah Hramlak ramṭhing ah lamzin tuah uh. Kan Pathian hrangah nelrawn ah lamzin sial uh! 4Horkuam hmuahhmuah silhkhah thluh uhla, Tlangsang hmuahhmuah bal ṭheh uh. Tlang pawl cu hmunrawn ah an cang dingih, Leilung bingbo hmuahhmuah rualtein rem thluh an si ding. 5Cutikah Bawipai’ huham cu a lang dingih, Mi hmuahhmuah in an hmu ding. Bawipa amah rori in a kam zo a si,” a ti.\nJudah ram khawpi pawl hnenah ‘Nan Pathian a ralai a si,’ tiah sim aw! .Matthew 3:1-2, John tihnimtu\nIsaiah 49:6; 701-681 BC\nBawipa in, “Keimah riantu, na ṭuanvo thupi sinsin a um: A taangsun Israel mi pawl hnenah A hlan vekin hminthannak na thlenter saal ding lawng si loin, Leilung pumpi runnak an ngah theinak dingah nangmah cu miphun tampi hnenih tleunak ah ka lo tuah ding a si,” i ti.\nIsaiah 50:6, 701-681 BC\nI vua tu pawl hrangah ka zaang cu ka tun; I hmuhsuamtu pawl cu ka kham lo; Ka khahmul an bot ih ka hmai ih cil in phui khal le ka dawn lo a si.\nIsaiah 53:1-3, 701-681 BC\nIsaiah 53:1-3; Cutikah miseenpi in, “Atu kan sim mi hi a zumtu an rak um dah leem pei maw? Hi thil ahhin Bawipai’ kut a hmu tu an rak um leem pei maw? 2Asinain Bawipai’ duhnak bangtuk in a riantu cu thingkung bangin a kho, Leicar lakih thing note bangin.\nIsaiah 53:4-6, 701-681 BC\nIsaiah 53:4-6, 4“Asinain amah cu kan zonzaihnak tuartu a si, Kan natnak phurtu khal a si. A zonzaihnak le a tuarnak pawl cu Pathian ih hremnak a si tiah kan ruat. 5Sikhalsehla kanmah ih sual ruangah hriamhma a pu, Thil ṭha lo kan tuah ruangah vuaknak a tong. Hremnak a tuar mi cu kan damnak a si, Vuak a tuarnak cu kan rundamnak a si. 6Kan zate in a hlo mi tuu bangin kan vakvai, Kan duhnak zin ciarah kan feh. Asinain Bawipa in cawhkuannak cu a parah a thlenter, Kan tuar ding mi kan sualman cawhkuannak cu!\nIsaiah 53:7; 701-681 BC\nIsaiah 53:9; 701-681 BC\nIsaiah 53:12; 701-681 BC\nJohn 4:19-26; During the first century\nMatthew 5:17, 17“Moses Daan pawl le profet pawlih thuzirhmi siatsuah dingah a ra, tiah i ruat hlah uh. Cupawl siatsuah dingah ka ra lo, an zirhmi pawl kimter dingah ka ra sawn a si.John 4:25-26, 25Nunau nu in a hnenah, “Messiah cu a ra ding ih a rat tikah cun ziang hmuahhmuah amah in in sim leh ding,” tiah a ti.\nMatthew 20:17-19; Written: During the first century\nMicah 5:1-2; 750-686 BC\nMatthew 2:1-6, 1Jesuh cu Herod in Judea ram ah siangpahrang a ṭuan laiah, Judea ram Bethlehem khua ah a suak.\nPsalm 41:9; About 1000 BC\nPsalm 41:9, Ka rualpi ṭha bik, ka insan bikmi le ka rawl i ṭawmtu rori in i phiarsawm zo.\nZechariah 9:9, 520 and 518 BCZechariah 9:9, Nan lungawi uh, Zion mi pawl, nan lungawi uh! Lungawi in au ciamco uh, Jerusalem mi pawl! Zoh uh, nan siangpahrang a ra lai! Nehtu a si ih nehnak thawn a ra; Asinain lungnemmi a si ih laak parin a ra;Laak note, laakpi ih faate to in a ra a si.\nZechariah 12:10, 520 and 518 BC\nZechariah 12:10, 10“David tesinfa pawl le Jerusalem khua ih midang pawl cu zaangfah lainatnak thinlung le thlacam duhnak thinlung thawn ka khahter ding. Mi pakhat an sun ciami kha an zoh ding ih an fa neihsun a thih ih an ṭah vekin an ṭah ding. An fapatir a thih ih ninghang le lungngai ih an um vekin an um ding.\nZesu khrih thu zirnak: FCCI, Intermediate Sunday School Aug 2009 -. part #i- pathian milai taksa in a thuam aw part # ii: thilmak, mangbangza tuahnak part # iii: tuarnak, thihnak, thohsalnak part # iv: aratsalnak


Theihnak parih Hrambunmi Zumnak - Chinland Today Media\nJanuary 11, 2012 12:02 am·0 comments\nJesuh in, “Pathian in ttuan hngaiseh ti a lo duhsakmi cu a thlah mipa zum kha a si,” tiah a ti.\nBible Siar Ding: Luke 9:1-11\nMi pakhat, kum li sung thilrim zianghman a thei thei nawn lomi ih thuhla ka vun mang saal. Hit’n ka sim, “Jesuh Khrih na zum ahcun atu rori ah na hnar in thilrim na thei thei saal ding.” Thlacamnak ka neih hnu ah cu nu cu ziangtinkim ih rim a theih thei saal ruangah a thin a lau nasa. A thaisun ahcun lungawithu sim in tetti a khan.\nA dang leh mi pakhat ka hnenah ra in hiti’n thu i ra sut, “Pathian in ka hnaset ziang-hman thu thei thei nawn lo, a hnazang ttha nawn lomi hi a damter thei pei maw?” ti’n.\n“Pathian zum awla na natnak cu tidam in a um ding,” ka ti. Mipi lakah thinharzet in a vung feh, midang pawl cu damter an si, asinan anih cu zianghman a thei thei cuang lo. A thaizaan cu a rak ra saal lala. “Tuihzaan cu ka zum thlang ding,” a ti. Pathian sunlawinak a parah a thleng. A veikhatnak ah a thinlung a phur, a veihnihnak ah zumtu ah a cang.\nHmun pakhat ah, pumnaa besiazet siiti an hnih reromi pa ka tong ih thla ka cam sak. A thaizaan ah kan khawmnak mipi hmai ah a ra ih, “Himi pa hi mibum duh ruangah midang pakhat cang awtermi pa a si. Mipi pawl a bum rero. Mizaan ah na dam zo in ti; kei le nidang hnakin ka nat a roh deuhdeuh” ti’n a sim ciamco. Cumi pa a ttemttawntu khawsia cu Jesuh hmin in napi’n ka kawk. Cumi pa hnenah, “Na dam fel zo” ti’n ka sim. Amah cu lungto in innsaktu a si. A thaisun ah, thilritzet phur ih a um rerolai ah Pathian thawn an tong aw ih, “Hremnak a tuarmi cu kan damnak a si…Bawipa in cawhkuannak cu a parah a thlenter, kan tuar dingmi kan sualman cawhkuannak cu! (Isaiah 53:5, 6). Himi pa in dokalhmi cu Pathian Ttongkam a si, keimah a si lo.\n“Pathian in ttuan hngai seh ti in duhsakmi tuah dingah ziangso ka tuah ding?” tiah an sut. Jesuh in, “Pathian in ttuan hngai seh ti a lo duhsakmi cu a thlahmi pa zum kha a si,” tiah a ti (John 6:28-29). A si, Amah in kan sualnak a phur ih kan natmak zate a damter. Keimah hrimhrim in mangbangza tidamnak ka co. Pathian sunloih ding ka tlolh asile lungte pawl an au ding. Rundamnak cu mi zapi hrangah a si. Tidamnak cu mi hmuahhmuah hrangah a si. Thlarau Thianghlim thawn baptism cu mi zapi hrang a si.\nSualnak sungih mithi na sin, asinan Pathian sungah nunter mi na sinak thu nangmah te’n ruat hnik (Rom 6:11). A zaangfahnak ruangah ziangtiklai caan khal ah nehnak cotu na si. Nun thianghlim ih nung theitu Pathian ih kilhimmi fahniang na si.\nThlarau Thianghlim in a dikmi hmun le caan ih kan um theinak dingah ruang in zing sak zo.


Lockdown ṭhehhnu thil thleng ding CDC in a phuang | Falam Online Media\nLockdown ṭhehhnu thil thleng ding CDC in a phuang\nMay 26, 2020 Ma Thawng\t0 Comments covid - 19, Lockdown\nUS hrambun Center for Disease Control and Prevention (CDC) cun a ra lai dingmi tikcucaan (lockdown ṭheh) ah innlak ih tlangleng zinghnam pawl cu a hlan ai in an hraang (sual) cuang ding thu a phuang.\nInn-lak zinghnam pawl cu rawl kan ei hleifuan ei ih nung an si ih a tamsawn cu rawl dawr, riahbuk, hnawmhlawnnak tivek ah tlangleng in rawl an hawl ṭheu. Asinan Covid – 19 ruangah rawl dawr, riahbuk pawl cu phit ṭheh a si tikah rawl ei ding ṭhiṭha nei lo in a hlan ih an thleng dahlonak hmun tiang rawl hawl in an vak.\nCutikah tui` lockdown a cem hnu a pangai vekih kan tlanlen thei caan ah rilrawng in rawl an ra hawl lala dingih an sual cuang ding thu le zinghnam cun natsia an phur ṭheu ruangah ralring zetih kan um ṭul thu CDC cun a phuang.\nZinghnam pawl lak ihsin kilhimaw thei daanding cu kan umnak kiangkap thianfai, thilri bungrua kan retnak pawl remṭhat le kan hnawmbawm pawl ṭha zetih sinhngetnak pawl nei/tuah cio dingin CDC cun thuthannak a nei. (ref: IT)\n← A danglam zetmi Hmin lang duhlo mi bawmtu\nChin refugee tamzet umnak Vikaspuri, ND ah Covid -19 karhzai vivo →\nRalring : Covid 19 nat nei hnu ih Thinlung lam buainak tongtu an Pung vivo\nHimivek na hmu veten Cozah hnen ah Report lohli Aw


Pumpek le Thuthlun | VCTH\nPumpek le Thuthlun\nHome » Nitin Manna » Pumpek le Thuthlun\nBy vcth on July 25, 2016.\nNITIN MANNA July 25, Tlawngkai Nikhat\nBawipa ih hnenah na nunnak pe aw.\n– 2 Sansiar. 30:8 [Johan 15:1-14]\nRussia mi tlangval note pakhat cu England ram a thleng. Mirang ttong thiam lo mi asinan Pathian in a thluasuah ih rangzet in a thiam lohli ih a hmang thei mai. A nunnak ah mangbangza huham le thiltitheinak hmuh theih ih a um ruangah mipi pawl in a huham cahnak ih thuthup theih duh ah an sut. Sikhalsehla himi cu Pathian le amah karlak ih thuthup a si ti’n a ruah ruangah a sim duh hngai lo. Asinan sim lo theih loin an sut ruangah a netabik ahcun hiti’n a sim hngai: “A pakhatnak ah, Pathian in i ko, i umpinak cu a sunglawituk ruangah Pathian hnenah i kawh tinte’n na thu ka thlun ringring ding ka ti. Ka pum ka pek, ka pek deuhdeuh tikah Pathian in a huham thawn i thuam deuhdeuh ti ka thei. Cule ka theih fiangmi cu Pathian in a taa ah i laak zo; ttong thiamnak, khuaruah theinak, le thil ziangkim – ka nunnak hrimhrim hi keimai’ taa an si nawn lo, Khrih cu keimah ah a nung ih ka sung ihsin a cangvai timi hi a si” tiah a ti.\nDuhdawtmi unau, Pathian in atu le atu a lo ko ringring, A kutcak na parah a suang ti na thei maw? Asinan nang cun na pum na pe duh cuang lo. A huham cahnak na sungih a lo thawtkhummi na thei maw? Thlacamnak thawn na tlamtlin lonak parah zaangfah dil ih a hnen pan dingah Pathian in a lo ko a si.\nNikhat cu sunhnu simneem ah thlacam ding in sawmtu innsang pakhat ah ka feh, sangka ah mi pakhat ka tong. Anih in, “Ka nupi cu thla riat sung ihkhun ihisn tho thei loin a ruanghrek thi in a um zo. Na rat ding hi a hngakhlapzet. Pathian in i thoter saal ding ti a zum” in ti. Ka vung lut ih khawsia dawi in thla ka cam sak. Cunu in, “Ka dam zo ti ka thei. Na tlun hnu ah ka rung tho leh ding” i ti. Ka tlunsan ih cuih hnu ah ziang a rung cang ti zianghman thu ka thei nawn lo.\nCuih zaan khawm dingih ka fehlai ah mi pakhat cu khir phah in ka hnen a ra ih “sim duhmi pakhat ka lo nei” in ti. Tlangleng khelh dingih feh ttul ka si nain thu ka lo sim duh hmaisa i ti. A simmi cu: “Hih khua ahhin zarh khat veikhat ka ra ih minaa ka veh ringring. Nu pakhat ruanghrek thimi paralyzed hrangah ka thinharzet. Hmanseh, tuni an inn ka feh tikah cumi nu cu hna a rak tuan rero” a ti. Hih thuanthu ka sim duhsan cu Jesuh na ton ding ka duh ruangah si. Jesuh hnenah na pum pe aw.\nNa thinlung sungah “asinan” timi a um ringring ahcun\nThlarau ah na pum na pek famkim hrih lo tinak a si.


Tuizan Ih An Thilton Teh A Bang aw Sal Pei Maw? – Times Of Chinland\nKum 10 lenglo Bawhlung leitlun rak uk zotu C.Ronaldo le Messi hi 2018 World cup hnu ah thilton bang aw zetin an rak thlun aw rero zo ih tuizan ahteh an thilton a bang aw pei maw timi cu mipi hngahhlap zetmi pakhat a si.\nChampions league quarter final hrangah C.Ronaldo team Juventus cun khualkhua ah Netherlands club Ajax an do dingih Messi team Barcelona khal in khuakhua premier leageue club Man United an do ve ding.Ani bang aw ,caan bang aw cekci a si ih 2018 World cup bangin an thilton a bang aw pei maw timi cu mipi theihcak zetmi a si.\n2018 World cup thok hlanah C.Ronaldo le Messi cu final ih tong aw dingin mipi in an duh zet nan,zankhat thilthu ah sungsuak dinhmun ihsin an rak suak tlang.2018 ,June ni 30 zan ah Messi ih team Argentina cu France neh loin World cup an rak suahsan ih C.Ronaldo team Portugal khal in Uruguay neh loin World cup an rak suahsan ve.\nWorld cup theh veten Ram hrang Bawhlung sitnak ihsin colh an la tlang veve ih a ni bang aw cekci ah Ram hrang Bawhlung sit dingin an kirsal lala zo.Ram hrang an kirsal ni ah nehnak an co lo veve ih an siatsuah aw veve.Tuah an damfel zo veve ih an club veve hrang Champions league quarter final lek thlang ding an si.\nTuizan ahteh result bang aw an hmusal pei maw an tlansan aw thlang ding timi cu kan thlirtlang ding a si.\nA Thuhla A Relcat Ding Caan Relfiangtu Hazard


Mike Tyson boxing a thong saal ding, Roy Jones Jr thawn an sualaw ding - Falam Online Media\nJuly 24, 2020 July 24, 2020 admin\t0 Comments Boxing, Mike Tyson\nBoxing legend Mike Tyson (kum 54) cun boxing khawvel ihsin a cawl hnu kum 15 rei hnu ah ring sungah a lut tum saal thu le a ra lai dingmi September 12 ah Roy Jones Jr. thawn an sualaw ding thu a phuang.\nAsinan, boxing thong pangai vek si lo in exhibition match a si ding ih September 12, California, Carson, Dignity Health Sports Park ah an sualaw ding.\nMike Tyson le Roy Jones Jr\nHeavyweight World Champion rak si dahtu Mike Tyson cu a vang lai ah “the baddest man on the planet” tiih rak kawh mi a siih mi cak, boxing thong thiamzet a si. Professional boxer dinhmun in boxing a thong hmaisabik kum 1 sung ah 15-0 record a nei hngalh ih a voi 15 ten knockout hlir in a neh.\nViirvat ṭha le a mithong hmual a na tuk ruangah “Iron Mike” tikhalin an ko ih kum 20 le thla 4 a si ah heavyweight champion taikhap ngah in leitlun heavyweight champion nauhakbik sinak record khal a ngah.\n2005 kum, Kevin McBride thawn an sualaw ih a caklo ṭum in boxing khawvel in a cawl ih, a record cu 50-6 a si. Voi 50 nehnak record a nei mi ah voi 44 cu knockout hlir in a neh.\nMay thla hrawng ah traning a nei lai video tawi te, online ah a thlah ih cuih ṭum ihsin boxing khawvel ah a lut tumsaal ti`n thuthang a leng lawk. Cuih ṭum ihsin MMA khawvel titii nak ah a thuhla an rel thok ih, tu ah boxing khawvel ah a lutsaal ding thu a phung cu, a ni kim ding mipi in an hngak hlap zet.\nAtu, Iron Mike ih sual dingmi Roy Jones Jr (kum 51) khal mi cak zet a si ih divsion 4 rori ih World Champion rak si dahtu a si. A record cu 66-9 a siih, 2018 kum, Scott Sigmon thawn an sualaw ih nehnak a co ṭum in boxing khawvel ihsin cawh lak ve zotu a si.\nExhibition Match/Fight cu ziang a si?\nNapin khawng awlo dingin le knockout ko thong awlo dingin pangai boxing thongnak kutbun hnak ih tummi kutbun an hmang ih a nem mi lukhuh khal an hmang.\nA tlangpin, non-profit a si ṭheu ih sualawnak ih an ngah mi paisa cu mi harsa bawm nak ah an hmang ṭheu. Pulic entertainment hrang khal ah an thongaw ṭheu ih an neh/cak lo khal le professional boxing record ah an khum tel lo.\n← Mipi hiip nak dingah Facebook Account Thar ka tuah ding – Aung San Suu Kyi\nA Bawr ah Hmaikhuh bun in Oxford Ziinpi ah a vak →\nYouTuber Jake Paul in Conor McGregor a Ngair\nDustin Poirier in Conor McGregor a Knockout (Technical)\nPoland racing Sport fan pawl ih Idea cu …..


Pu Tial Khal le Chinlandtoday.info - Chinland Today Media\nFebruary 25, 2009 12:21 pm·1 comment\nPu Tial Khal\nKan Chinmi lakih hruaitu mi ropi pakhat mipi lak ih cawisan hlawh dahlo Pu Tial Khal cu CT in hmaitawn thusuhnak a nei. Pu Tial Khal hi kan Chinmi lakih hruaitu rinum pakhat a si ih hlei ah a ruahnak le tuansuahnak in kan Chinmi tampi lungrualnak a hlen. Hruaitu danglam hleice kan titheinak cu Chin National Front (CNF) timi 1988 ah a rak dinsuak a si. Pu Tial Khal, amah hi thuanthubu (history) rori a si. CT cun Pu Tial Khal vek hruaitu thinlung ruahnak kau kan Chinmi in kan nei hi hlu a ti.\nCT : Na hmin na suahkehnak, nu la pa in sim thei ke maw?\nTK : Ka hminpum cu Tial Khal, ka pa- Van Hnuai Ling, Ka nu – Bual Pum. Bualzual khua, Falam peng ih suak ka si.\nCT : Fimthiam zirnak lam teh ziangtluk na zir?\nTK : Tlawng hi Class IV (1942) a si.\nCT : Ziangtik ihsin Ram hrang hna tuan na thok?\nTK : 1947 December thla ah Falam ah Grant Police ka tuan. Mandalay ah Armoured training ka kaiih, Pre-Sergeant rank in tuanvo ka nei. 1958 ah Police Service in ka cawl ih Politics ah ka lut. Phahsah-Pahlah (Stable) Party Falam myone unit ah Secretary ka tuan.\n1964 ah Gen. Ne Win tei ralkap uknak duhlo ruangah, M.P. (Member of Parliament) U Ro Thang, U Hrang Nawl le U Son Chin Lian te thawn Champhai ah meeting kan tuah. Dampi Camp ah “Chin National Defence”(CND) President U Dam Kho Hau te thawn kan join aw ih Financial Secretary tuanvo in pe.\n1964 April Ni (12) ah Burma Police troop in Zampi khua ah in kaiih Manywa Jail ah thawng in thlak. 1967 ah in suah sal ih 1968 June ah Mizo National Front (MNF) thawn zawm aw in Falam, Tidim, Rih Camp le Lungding Camp pawl ah operation kan tuah ih kan la thei thluh. Mizoram ah MNF pawl thlun in kan feh. 1969 ah MNF pawl thawn East Pakistan (Bangladesh) ah kan lut.\nMNF unau pawl ih fial nakin “Zomi Liberation Front” (ZLF) timi kan dinih President tuanvo ka la (MNF unau pawlin “CHIN” timi hnakin “ZOMI” timi an duh deuh tinak asi).\n1969 kum cem zawngah Arakan ah kan feh ih “Arakan Communist Party” hnenah bawmak kan dil. Cutawkah “Taxnab” Seaport cu Chin hminin ka dil ih in pek. Lungkimnak kan ngan.\n1970 ah East Pakistan cu Bangladesh ah a cangih, India dotu MNF hrangah a zalen nawn lo, Cuhrangah Mizoram ah kan ra kir sal ih, cu tawk ihsin “Kachin Independent Organization” (KIO) ah ka Army Chief Sui Ling thawn kan feh. Army Training zirh dingah kan ralkap pawl in bawm dingah KIO hnenah kan dil.\nCT : Ziang tikah C.N.F. na rak din? Zo in C.N.F. timi hmin a rak bun? Ziangah himi hmin nan rak bun?\nTK : 1988 March ni (20) ah Chin National Front (C.N.F.) timi Party hmin kan phuah ih kan din. C.N.F. hmin phuah nak san: – KIO headquarter ih kan volunteer (ralkap) training in pek sak dingih, ka va biak tum , 1973 June thla laiah an financial Minister Mr. Brang Seng in “Ziang ruangah ZOMI timi hmin nan hmang? CHIN nan si sii tiah i rak ti dah.\nCutikah Chin timi cu Kawl pawlin in nautat ruangih in kawhnak hmin asiih “Bawm Phur Pawl” tihnak a si” ka ti, Cutikah Mr.Brang Seng cun “KACHIN timi khal hi kawl tawngin “Lam uar pawl” tinak a si e, an ti, asinan cumi asilo, Chin le Kachin cu unau kan si, Kan hmin hi kawlram kan rung thlen hnuah phuah mi asi lo, China ram an rak um lai ihsin an rak kawhnak hmin asi.\nChina Lal “Great Wall” timi tuahtu “Shi Huang Ti” hmin cawi ih rak sakmi asi. Amah hi Chin miphun a rak si, cuhrangah “Chin Shi Huang Ti”tiah a rak ti aw asi tiin i sim fiang ciamco. Cumi hnuah “Kan u Chin Pa hi a hlo asi hi “ a tiih Library sungih cauk “THE SOUTH EAST ASIAN DYNASTY” timi a run la ih i siar ter. Himi ihsin Chin timi kan rak hmannak asi.\nCT : CNF nan rak din laiah zo vek an tel?\nTK : 1988 kum Aizawl Chanmari Veng Pu. Lian No Thang inn luah mi ah C.N.F. hi kan rak din, Member pawl cu: – Keimah (Tial Khal), U Lian No Thang le U Ro Eng tla kan rak si. A hnuah Thailand ram U Nu hnenih a feh dahmi ka nau Mang Kham le midang tla an ra tel.\nCu hnu sinah Kawlram ihsin a ra tlan mi Yangoon Tlawngta pawlin in rung fin. KIO ka rak biaknak kha kum 10 lenglo a rei zo ruangah va thang phawk sal dingin kan nau No Than Kap cu U.S.A. ih Bible zir tumin passport a rak nei, cumi cu remcang ah hmangin Thailand ah ka feh ter ih, K.I.O. upa pawl ka va tong ter. Veihnih veithum lai ka feh ter hnuah kan hnatuan mi a phur ve ih a neta bikah C.N.F. President Post sinak i kian aw tiah i ti. Cutikah cathiam a sinak le tlangval cakvak asi ruangah kan rualpi dang pawl thin nuam lo cingin ka kian.\nCT : CNF nan rak din thawk laiah ziang vek harsatnak nan tawng?\nTK : Kan rak din thawk laiah harsatnak tampi kan nei theu\n1. Policy a bang rep lo mi.\n2. Hnam duhdawtnak ngai ngai nei lem lo ih mai hrang ruat tu pawl an um theu hrangah harsatnak a tam.\nCT : C.N.F. hi ziangah Falam pawlin ziangah an suahsan?\nTK : (1) Laimi unau kan si timi fiangten an thei ngah lo\n(2) Ram hrang tuan hnakin bulpak erawknak kha an rak la na pang.\nCT : Tulai C.N.F. dinhmun in sim thei pei maw?\nTK : Ka lo sim thei lo, an mah thawn contact kan nei lo, an thuhla ka thei ban lo.\nCT : C.N.F. thawn tuah nan kar nan hla aw vekin kan lo thei? Ziangruang bik a si?\nTK : Contact kan nei lo, thuhla kan rel tlang dah lo cuhrang karlak hla vekin a lang menmen a si, hmuhsual awknak tla a um lo.\nCT : C.N.F. hruaitu na si lai ah ziang si poi na ti bikmi le na sir awk bikmi?\nTK : C.N.F. hruaitu (President Post) midang ka kian ruangah a thupte’i i bawmtu pawl an lung kim lo. “Na thi asi lo ahcun na seat ah midang na ret lo ding” in ti, hivek hi underground politics ah ram tumpi pawl khalin an rak hmang dah theu. Tthm, Burma Prime Minister U Nu khal kha Gen. Ne Win – ih ralkap Acozah do dingih underground politics a rak tuah lai 1971 kumah a mai aiah Bo Letya (Gen. Letya) in hruaitu dinhmun a thleng ih U Nu cu daiten a cawl. Cutikah U Nu bawmtu pawlin “U Nu lawng kan thei, midang kan lo thei lo so khaw, bawmnak dang kan lo pek belh lo ding” tiah fiang ten an sim. Cuvekin C.N.F. hruaitu ka tuan lo tikah a thuptei in bawmtu pawl an dung tawlh sal thluh ih C.N.F. hnatuan nak cu a rung hlawhsam ta. Hruaitu sinak midang ka kian mi kha a poi ka ti bik.\nCT : Tu ah teh ziang mi tumtahnak na nei?\nTK : Kan ram le kan hnam humhalh duhnak ka nei ringring.\nCT : Chin mi pawlih kan tlaksammi pawl tih na ruah mi pawl in sim thei pei maw?\nTK : (1) Ram le miphun duhdawtu ngaingai kan mal\n(2) Lungrualnak kan nei thei hrih lo.\n(3) Mai pumpak hrang kan ruat tuk deuh.\n(4) Kan tong a hmunkhat lo ruangah unau kan sinan duhdawtnak a mal.\nCT : Chin mi lakah zopawl na uar bik? Ziang hrangah?\nTK : (1) Capt. Mang Tung Nung (Chin National Organization (C.N.O). party a din miah laimi hmuahhmuah khai khawmtu hmin “Chin” timi a hmang hi ka uar nak asi).\n(2) Wuamtu Maung (Mirang sanlai kawlram independent diltu lakah Chin Miphun a rak tel ve mi asi ih, thawng tla a tla rero, Laimi duhdawtu a si tiah ka ruat).\n(3) U Mang Tling, U Mang Kham le U Sa Lian Zam. (1970 kumah U Nu hnenah Kawlram ralkap Acozah do dingih a rak feh hmaisa pawl an si).\n(4) Pu Za Hre Lian :- (Kawl fala hmeltha zet pakhat in a inah a pan ih a hnen rori ah a va riak. Pu Za Hre Lian cun malte hman dai lo ten khua a van pi. A thaizingah “Ziang hman ka lo ti bawrhhlawh lo ti aw” tiah a ti, fala nu in “Na va pacang lo ve” tiah a tiih thaten a tin sal. Laimi Vuanzi le ralbawi hrekkhat pawl sup aw thei lo ih an um laiah Pu Za Hre Lian cu hi tluk a sup aw thei mi hi upat tlak zet asi tiin ka hmu. Hi vek hi kawl pawl in kan hnam cim ral nak dingah an hman mi hmanrua pakhat a si theu ti cu a fiang zet.)\nCT : Asile “Chin” le “Laimi” timi ah ziang na duh sawn?\nTK : Chin timi ka duh sawn ziangah tile Chin timi in Laimi phun hmuahhmuah a khaikhawm bik. eg :(1)The Chin Hills Regulation timi ca sung khalah mirang pawlin laimi hnam hmuahhmuah huaptu ah an rak hman mi hmin asi. (2) Kan kiangkap hnam dang pawlin in theihnak cu Chin timi hmin hi a si.\nCT : Kum 20 hrawng mi si aw la Chin mi hrangah ziang na tuah ding?\nTK : Ram le miphun hrangah hna ka tuan ding.\nCT : Kan lungrual theinak dingin ziang kan tul tin na hmu?\nTK : (1) Ram duhdawtnak ngaingai thinlung neih ding.\n(2) Pathian tihzah nak ngaingai neih ding.\n(3) Laimi pawl lakah tong a bangaw lo mi pawl hi hmunkhat ah um khawmin nupi pasal ah neih pawlh awk theh ding. Cutikah duhdawtawk nak le laicin awknak kan nei ding ih kan lung a rual ding. Cutikah kan tong tla kan thei aw thluh ding.\nCT : Chin Hruaitu le mipi pawl ziangtin kekar ding ti na duh thusam teh?\nTK : Hruaitu pawlin mipi parah duhdawtnak thawn kai hruai ding, cutikah mipi in an zah dingih a thu an ngai ding. Mai bulpak hlawknak ngaihtuah hrimhrim lo ding.\nCT : Na tlangval laiah micak zet na si ti kan rak thei ih ziang tivek ciah ha na si?\nTK : Buan ah nehtu ka nei lo, culole keimah hnakih cak ka tong ngah lo ruangah a si thei. Mi cu ka sual dah lo, Ka nupi tla kut ka thlak dah lo.\nCT : Na thil tuahmi pawl lakah ah ziangmi ah hlawhtling bik in na thei aw?\nTK : CHIN timi Laimi zapi khaikhawmtu hminah ka hmangmi hi ka hlawhtling tiah ka ruat, tu-ah kan kiangkap ramleng um tiangin in run zawm rero thlang.\nTthm:(1) 2008 ah khan Mizoram, Aizawl, Chaltlang Tourist Lodge ah Chin International Seminar tla an rak nei dah. (2) USA ih um miphun hmin pawl ngannak list ah Burmese timi lawnglawng a rak um theu nan a tuah Chin ti mi hmin an telh ve thlang an ti. (3) UNO ih Indigenous People list ah Chin timi an register an ti.\nCT : Ziang tin Delhi lamah na thleng thei?\nTK : Lungnat ka neiih Delhi Sizung G.B.PANT Hospital ah Check up tuah dingin Delhi ka thleng.\nCT : Tu ah inn sang nu bik na nei lo in kan thei ih ziangruangah na nei nawn lo?\nTK : Ram le Hnam hrang lawnglawng ruatih hna ka rak tuannakah keimai pumpak le ka nupi-fate hrang, ei le in ding ka ngaihtuah thei lo. Scientist pawl in thildang ngaihtuah ding theihnghilh ko an hnatuan an atcilh vek ka si tiah ka ruat. Mah le nu-fa nunnak hman ka ngaihtuah thei lo tikah ka nupi pawl khal thinharin ka kiangah in umpi thei cawk loih in suahsan theu, cutikah nupi dang khal ka nei ngam nawn lo.\nCT : Chin mi hmun zakip um pawl hrangah ziang thu cah na duh?\nTK : Chin mi hmuahhmuah unau kan si, kan hmin ah Chin timi pawm tlang dingah ka duh.\nCT : Na caan sunglawi zet pe ih kan thusuhnak in san theh ruangah kan lungawi.\nTK : Kei khal ka lungawi.\nSurbung Tlang Thuthang Lungawi pinak\non February 28, 2009 at 4:52 am\nPu Tialkhal cu kan upat cio mi asi. Zei a tuahnak hmanh ah a extreme lo. Chimmi vialte caah PA bantuk asi.


Yangon ih bazar himbik Mingala Bazar a kang - Chinland Today Media\nJune 4, 2010 1:12 pm·0 comments\nKan dung May 24, 2010 ah Yangon khawpi sungih bazar himbik an timi Mingala bazar cu ‘gas’ bawm a puak pang ruangah nasazet in a kang. Meisa cu atlunbik (top) ih ‘si’ zuarnak dawr ihsin a ra suak ti a si. Si dawr cu no. 80/81 a si ih, atlunbik ihsin meisa a kang thok na’n ahnuai lam ah a alh vivo ti a si.\nYangon City Developement Committee cun kan dung February thla ah ‘Mingala bazar’ cu Yangon khawpi sungih bazar dang hmuahhmuah hnakin ‘a him sawn’ ih, meisa le fifir lak ahcun ‘a himbik’ tiah an rak sim dah. Asinan ‘Firemen’ pawl cun an zohfiang tikah ‘Mingala bazar ih an retmi, meisa toihnak ding tidai cu ‘a mal tuk’ ti a si.\nHitivek ih tidai samnak ruangah Firemen pawl cun ‘Kan-daw-gyi’ ih tidai an thiar a tul ih, nazi (10) hnakih rei an buaipi hnu ah mi (20) hrawngin hliamhma an tuar ti a si. Zinglam nazi 8:30 ihsin tidai an toih thok nan zanlam nazi 9:30 khalah meisa cu a zate’n an that thei hrih lo. Asinan zan nazi 11 hrawngah ruah a sur ih cucun ‘hnatuantu pawl’ a bawm ngaingai tiah mit ih a hmutu pawl cun an sim.\nFiremen pawl cun ‘inn sawng (4) nak tiang kainak ding lilawn an nei lo ruangah meisa cu a tikcu ah an kham thei lo ti a si. Meisa a suah peknak ‘Si dawr’ neitu Aung Khin cun, dawr thilri a neihmi cu US$ 100,000 man a kim ding tiah a ti. Mingala Bazar ahhin hnipuan, ei ding nepnawi tete le inn sungih thilri hman (furniture, cuttlery tivek) tampi an zuar.


Rev. Nung Kam ih Thuanthu tawi lawrkhawm - The Chin TImes\nFebruary 16, 2019 thechintimesadmin HARHDAMNAK, Latest 0\n“Lairam Deirel Arsi” tin mi in an thei bik ih amah khalin “Lairam Deirel Arsi” a ti aw ve. Lairam Delrel Arsi a si taktak a si. Rev. Nung Kam ih hlan ah anih tlukin Pathian rundamnak maksak rak sim ih hmuntin ih fehsuak an rak umlo tluk a si. Curuangah “Lairam Deirel Arsi” cu a si hrimhrim ih Lairam Deirel Arsi ti ih kawh ding a phu hrimhrim a si. Lairam Deirel Arsi a ti-awknak san cu Pathian ih rundamnak thu Lairam ah Cabu thawn thlengtertu hmaisabik a rak si.\nTum khat cu Darteti khua jubilee ah sermon nak can an pe, hitin duhsak zetin a sim; “kan sualnak hmuahhmuah cu Lal Jesu in thinglamtah ah a theh thluh zo, Mirang in “It’s finished”, Mizo in “A kin ta”, nan fiang dukdo maw?, Halleluiah Praise the Lord, hoh keh, ti awu,” tiin pulpit par cun nasa takin Pathian thu a sim.\nCabu zuar in a suk a so ih a tlawnvah lai ah vawi khat cu Tio tilian in a fen ih Tio tilian lak ahcun “Ka duhbik mi Hma Ngaih Nu ka then ni, Jesu ka tawn ni” ti ih amahte zohman kiangkap ah minung bawmtu umlo ih a au rero lai ah voilekhat ah tikap ah ti in a hlon ih cutin nungdam in a suak thei sal. “Ka cabu zuar hmuah a tlai thla thluh” tiah amahte a phun hmurhmo rero men.\nCawlhni zing sungkua khawmnak an nei ih, Pathian thu a sim hlante ah thla a cam ta, a thlacam cu Amen tuah lo in sermon ah a peh lan, cule a tu le fa pawlin ka pu teh Amen tuah ta loih na sermon lan, kan mit kan rak sing ringring a si si an ti. Pu Nung Kam cun, “Ai cuti maw si, cuti asile ra sal uh Amen kan tuah sal ding” a ti hai..\nPathian thaw hin rualpi vek le unau vek rori ih tlang tlaang an si, Pathian a hniksak dan cu hitin a si, vawi khat cu “Pathian na um asile ka ke i cekter aw, Cu lole na um lo ka lo ti pang ding” tin a Pathian cu a hun bia, cui’hnu reilote ah a ke cu a cek ngaingai. Cutivekin Pathian hi a phunphun in a rak hniksak, Biak tlak le rian tlak Pathian a si ti a theihfeng hnu cun leitlun minung in an kham thei nawn lo, a thih ni tiang Pathian hrang rinum in A hna a tuan a si.\nZing khat cu Falam ihsin Tahan lam feh a tum ih a to dingmi Bus kha Hakha lam feh ding a si ih, khui tawk feh ding ti khal sut le zoh cuang loin a lut lawk mei, cutin an feh vivo ih lamlak an thlen ah a Bus to mi cu Tahan lam ih feh si loin Hakha lam a si ti a thei suak. Asinan “Hakha khal ah pawihai ka nei thotho, a poi lo” a ti ih cutin Halkha tiang a to tlang lawlaw.\nRev. Nung Kam hi, ziangkim hi Pathian remruat an si thluh tiih pawm hnget zettu khal a si. Cabu phunphun khal kan ram sungah phurlut le ramsung ta ram dangih phursuaktu a si. “Nan tangka ah sandamnak a um lo, cabu sawn ah sandamnak thutak a um sawn a si” ti ah Laimi Cabu leinak cang thiamlo pawl tla a rak sim rerotu a si.\nTum khat leh cu rawngbawltu minung pahnih rawl ei a sawm hai, bazar ah sa a lei, a va tlungih an venghnen tei’ inn ah a sa leimi cu a va ret. Rawl ei a cut tikah innteknu cun na mikhual rawl ei sawm teh rawlhmeh tla timlam lo I a ti, cu hnu lawngah bazar ih a sa leimi mi dang inn ah a ret ti a thei-aw sal. A mikhual rawl ei sawm mipawl cu rawldawr ah a eipi hai, ngel cel ah paisa a ken hngilh velvo. Rawl an ei theh in a rawl ei sawm mi pahnih cu, nang rawlhmeh man kuan awla nang buh le thingpi man pawl kuan aw a ti ih an kuan dingmi a zem fingfing hai.\nRev. Nung Kam ih tawngkam hminsin tlak tampi sung ihsin pakhat, “Pathian hnen ah ‘Bawipa, In pe Aw, in pe aw’ tin thil dil nawn hlah uh. Pathian in Neihmi a nei nawn lo. A neihsun fapa rori hman ui lo in kan mah in duhdawttuk ruangah in pe zo (John 3:16). A neihsun fapa in pekmi (Jesuh) rak zum/rin men ding. Cule A hnen ah lungawi thu sim ding, Cuvial, nan fiang dukdo maw,”\nRev. Nung Kam hi Pathian a rinsan zia le a tawngkam cu kan Laimi lakih kan rinsan mi Dr. Timothy Sui Lian Mang cun hitin a sim,\n“REV. NUNG KAM THAWI THLA KAN CAMTLANG NETABIK KHA KA HNGILH THEI LO\nRev. Nung Kam thaw hin 1984 ihsin kawmawk kan thawk ih, duhdawaw zetin kan kawmaw vivo. Pyin O Lwin ih kan um lai khalah in ra tlawng ṭheu. Kum 2000 ihsin Rangoon ah kan ṭhawn ih, kum tin in rung tlawng ringring. Tsunami in nasazetin ram ziang mawzat a siatsuah ṭum fang khalah khan Rangoon kan inn sungih a dailen laifang a si ih, inn a hnin natsat tuk tikah inn lengah kan suak ṭheh. Anih cu ziangkhal thei loin dailennak pindan sungah a um rero men. Leng a suah tikah kan sim ih, “Ekinn ihsin vanram ka feh zik si maw!” a ti ih kan hni rero.\nPathian hnenih in fehsan hlante ah khan Rangoon a rung tlawng ih, kan Bible College ih ka office ah kan hung lut. Pu Sui, thla ka lo camsak ta ding a ti ih thla a cam. A thlacam netnak ah, “Pa Pathian, Fapa Pathian, Thlarau Thianghlim Pathian, nan pafa thum in Pu Sui hi thlawsuah pe uh,” Amen tiah a ti. Ka hnih a suak tuk ih, thla kan cam ṭheh veten, “Pathian tla pafa thum na ti men ih,” tiah ka ti. Anih in, “E, Fapa kha Pa hnen ihsi ra a si ih, Thlarau Thianghlim khal Pa hnen ihsin a ra tiah Jesu in a ti kha! Pafa thum ka ti hai mai lo ziang..hahahaha,” a ti ih, hniphahin lengah kan suak.\nLeng kan suahphah ah amah in, “Pathian tla pafa thum ti thei tete, khawvel pumpi ah Rev. Nung Kam siarlo va um hlah hai maw!!” a ti ih kan pahnih cun hniphah rero le fakawphah rero in kan inn lamah kan tin.\nPu Nung Kam hi cun Pathian cu nel zetin a be rori a si. Pu Nung Kam hi ka va ngai tak em!! A thuanthu ngan dingin timlam rero a si.”\nHminsin: LAIRAM DEIREL ARSI Rev. Nung Kam hngilhlonak ah tiin The Chin Times ih a suahmi a si.


RUL TAMTAK POLICE IN KAI – Times Of Chinland\nRUL TAMTAK POLICE IN KAI\nFebruary 8, 2018 admin1 G K 0\nChina ram ih kuat ding mi muipui le Congor 100 lenglo cu February ni 6 niah Kyause khawpi ih an kaih thu theih a si.Muipui le congor si lo rul dang khal 200 lenglo rak phurcemtu cu kaih a si ih Pukma 2 thawn tuah thubuai tuahsak a si thu Mandalay Police cun an sim.\nHimi hi Mawtaw PK pawl in lamzin an cek laiah Licence nei lo mawtaw pakhat ah parah Plastic bawm 6 le Plastic kho 16 sungih thun mi Muipui 99,Congor 42,Linmui 90 cu hmuh a si ih Licence nei lo mawtaw thawn rul rak phurtu hi Muse khua mi Sai Sailin timi pa a si ih tuah Kyause Myoma Police cun thubuai an tuahsak ti a si.\nTuah an kaih mi rul pawl cu Tawkhawng pawl kut sungah aptheh a sizo ih cutin Mandalay ih Yatanabone ramsa hmuan ah ret a si ding tiah theih a si.Mandalay khawkiang Patheingyi peng ih Swesayan ih peng 16 Check Gate khalah December ni 5 ah Linmui rul 800 lenglo kaihngah a si.\nCHINA RAM VAIZINPI HNUAILAM AH TLA\nTLAWNGTA 16 TOMI LONG PIL


Mitcaw Pitar In 2022 Kum Ih Thilthleng Ding Arak Relcia Mi Pawl – Meifar\nMitcaw Pitar In 2022 Kum Ih Thilthleng Ding Arak Relcia Mi Pawl\nMitcaw pitar an timi Balkans’ Baba Vanga hi mual a liamnak cu arei zet zo nan a thusim pawl cu leitlun ah a nung ringring lai. 1911 kum ah a piang ih a nauhak laiah thlisia in a la, cumi hnuah ramlak ah an hmu ih a mit a caw thok, asinan hmailam caan ih thilthleng ding mi pawl a hmucia thei thu tettikhannak ah a rel.\nA thurelmi pawl hi a dik thei zet ruangah mipi khalin a thurel mi pawl cu an ruat thupi, America innsangpi pahnih cu thir vate tumpi pahnih in an pahsiat ding tin arak phuang mi khal 9/11 kum ah a thleng ngaingai.\n2004 kum ah Thailand ram ah tsunami rapthlak zet a thleng ding tin arak phuangcia ih a thleng ngaingai, cun midum in America president a ṭuan ding arak tiih Barack Obama in arung ṭuan ngaingai. Baba Vanga ih thurelmi hi a dik thei zet nan diklo mi khal aum thotho.\nBaba Vanga hi 1996 kum ah a thi nan 5079 kum tiang, leitlun ih thilthleng ding mi pawl arak relcia. 5079 kum ah leitlun san a cem ding a ti. 2022 kum sungah pianphung siatnak rapthlak zet a thleng ding a ti. Abik takin Asian ramsung ah linghnin, tilian rapthlak zet a thleng ding, Australia ram khalah tilian rapthlak zet a thleng ding a ti.\nCoronavirus khal a ziaum vivo nan Baba Vanga in 2022 kum ah hlanlai ih nathrik virus rapthlak zet cu Siberia ramsung ah an hmu ding, tu’ahcun virus ṭihnung zet hi vur lakah a itthat lai a ti. 2022 kum ah leitlun ah tidai in ding a harsa ding, kharbawk in leitlun ih thlaihnah pawl an nuai ciamco ding, abik takin kharbawk pawlin India ram hi an nuai ding.\n2022 kum sungah leitlun mipi pawlin nasa zetin online Virtual Reality (VR) hi an hmang nasa ding, an atchilh ding (Facebook khalah Virtual Reality (VR) in an tuah rero lai). 2022 kum sungah leitlun lenglam ih um Alien pawlin pehtlaih awknak arung tuah tum ding a ti.


US Cozah In Osama Bin Laden Buai Pi - Chinland Today Media\nDecember 9, 2009 5:47 pm·7 comments\nUS National Security Council Adviser, General James Jones cun State Of the Union Programme ih CNN in an komnak ah Al-Qaida hotupa Osama Bin Laden cu kaih suak tum dingin US Ralkap pawlcun a tharin ruahman nak an nei ding a ti. General James Jones cun Osama Bin Laden cu Pakistan leh Afghanistan ramri tluanih a um zum a siih, a caang ah Pakistam ramsung ah a umih a caangah Afghanistan ram,sungah a umih Al-Qaida hotu leh an cahnak bik an hrampi a si ruangah thlamuang ih um ter a silo ding a ti.\nHimi laiah Defence Secretary, Robert Gates cun Intelligence pawlkhalin Osama Bin Laden ih umnak hmunhi an theifiang theilo tiah a simih,kum ziangmaw zat sungcu a umnak hmun theih thei nak report dik an dawnlo thu a simve.\nSecreatry Of Sate, Hillary Clinton khalin Osama Bin Laden leh a ho pawlcu kaih leh thah an ttul hrimhrim a si a ti. Kandung zarh ih Senate report in an tarlang nakah kum 2001 cemzawng ah khan Osama Bin Laden hi US ralkap pawlin an kai ngah zikte nan, kha mi laiih, Defence Secretary, Donald Rumsfeld in ralkap a kuatbet duhlo ruangah an hlawhsam tiah an tarlang.\nOsama Bin Laden ih lu man ah US cun dollar Milliuon 50 a thapih, cumi cingin kaih leh thah cu rello a umnak hmun hman felfai ten an thei thei dahlo a si, Tui Pakistan leh Afghanistan ramri tluan hranwgih a um ding an timi khalhi fiangtei theih nak an nei cuanglo ih an zumnak men a si hrih lai.\nIraq Ram Khawpi Ah Bomb A Puak\nTuisun ah Iraq ram khawpi Bagdad laili ah Bomb hmun nga ah a puakih minung 118 an thiih midang 197 in hriamhma an tuar. Bomb puahnak hmun pawlhi Cozah zung Inn hmun pawimawh an siih, Bomb puah hmaisa biknak hmun hi khawpi sungih Doura District ih Palik Duty nakih Motor tlankual rero pawl a batih, himi hnu ah Bomb dang pawlcu hmun dangdangah a puak bet.\nIraqi National Security Adviser, Mowaffag Al- Rubaie in a sim nakah hi bomb puahtu cu Al-Qaida Tapung pawl an si a zumthu a simih, hnakum February thla ih an rampi hrilawk nakding tibuai tumtu pawlih thi timi a si a ti. Himi bomb puak kiangkap ih Cozah hmun pawimawh pawlcu Interior Ministry, Social Affairs Ministry, University leh Institute Of Fine Arts pawl an si.\nIraq ramah hin a liamcia thla 18 ihsin buainak suakhi a zia umzetih ruah a siih, Asinan tuikum October thla sunglawng hmanah Bagdad khawpi sungih Bomb puakih mithi cu 155 an kim ih mi tampi in hramhma an tuar. Mizansun khalah tlanwg Inn ah bomb a puakih tlawngta nauhak telin minung 8 an thi.\nPakistan Intelligence Office Rocket In An Kap\nTuisun thotho ah Pakistan ram ih khawpi pakhat Multan ih Pakistan Intelligence Agency Office cu Rocket in an kapih cumi hnu ah Bomb puahbet a siih, minung 12 an thiih, Midang 25 in hriamhma an tuar. Bomb puahnak hmunhi Punjab Province ih Qasim Bela bialah ih khawpi a si.\nPalik thupuangtu Agaha Yousaf cun hi bomb puah tuhi zo pawl an siti theihfiang nak a um hrihlo ih ziangpawl hmanin an timi a si thu khal an sim lo a ti. Tulai hrawnghi Pakistan ah bomb puak leh buainak phunphun a suak tamzetih, mizansun khalah Lahore ah Bomb voi hnih a puakih minung 48 an thiih, midang 183 hrawngin hraimhma an tuar.Pakistan ramah hin tui naite thlahnih sungih bomb puakih mithi cu 400 lenglo an sizo.\nMohd Yousaf in hi bomb puahdan a sim nakah minung 3 in Car in ralkap Checket Post an panih an thlenin mipa khat cu Car sungih sin an ttumih Rocket Luoncher in Intelligence pawlih umnak lam a hawiih a kapih cumi an buai rere laiah a rualpi pahnih cun Intelligence pawlin Inn hawikham sungah lutin bomb an puah tiah a sim.\nRobert Gates Afghanistan A Tlawng\nRelcia nak leh sim theih cia nak umlo in US Defence Secreatry, Robert Gates cu tuisun ah Afghanistan a tlawng dukdi. Robert Gates hin Afghanistan President, Hamid Karzai a kawm dingih, US in Afghanistan ramih ralkap a kuatbet danding leh Afghanistan ralkap pawlin an ram an kilhim theinak dingih Training thazet an neih danding pawl an rel tlang dingah zum a si.\nHimi ih tlunah Robert Gates leh Afghanistan President, Hamid Karzai hin, President, Obama in kum 2011 ah Afghanistan ramih si US ralkap pawl hnuhlir sal dingih thu a simzo mi thuhla khal an rel tlangdingih zum a si.\nSouth Korea In Afghanistan Ah Ralkap Kuat Ding.\nSouth Korea ramcun kum 2007 ih Afghanistan ramih si a ralkap pawl a hnuh kirsal hnu ah ralkap 350 kuatsal a tumthu a puangih hi an ralkap kuat mipawl in Afghanistan ramih South Korea rammi hna ttuan ih um pawl an kilding tiah an sim.\nHi ralkap an kuat dingmi pawlhi ralthuam tha zetzet thawi thuam an si dingih Afghanistan ramah hin Tapung pawl hmuitin lo in, Afghanistan ramih South Korea Civil Engineer 100 leh Palik 40 pawl an kilding\nSouth Korea Defence Ministry thupuangtu in a sim nakah an ralkap pawlhi Afghainstan ram khawpi Kabul saklam Parwan Province ah hnakum June ni 1 ihsin kum 2 leh thla 5 tiang um hmun an khuar ding a ti.\nUS Ram Aiawh North Korea A Tlawng\nUS Cozah aiawhtu Stephen Bosworth cun North Korea ram hotu pawl dawr dingin tuisun ah North Korea ram khawpi Pyong Yang a thlengih, a thlen veten North Korea ram hotu pawl a kawmcih ih, an ram Nuclear thuhla ih US Cozah ruahdan pawl a simcih.\nStephen Bosworth hi North Korea ramah ni 3 sung a caam dingih, himi sungah Nuclear ralthuam thuhla rel khawmtu ram 6 US, Russia, China, Japan, South Korea leh North Korea pawl lakih North Korea cu tel ve dingin a sawm ding.\nHimi laiah White House thusuah miin a tarlang nakah North Korea in a Nuclear ralthuam thuhla ih USA thawi biakawk nak neih a duh nakcu Stephen Bosworth in North Korea ram a tlawn ruangah a hlawhtling ding tinak a si cuanglo tiah an tarlangih, ram paruk tonkhawm awknak ih North Korea a telduhlo sungah cun ram pahnih lawng biakawk nak neih ding thucu feh tlangpi a silo ding tiah an tarlang.\nStephen Bosworth hin North Korea ram lalpa Kim Jong il hi a ton thei ding leh ton theilo ding hi theih thei a si hrihlo. BBC in a sim nakah Stephen Bosworth ih thu ken mihi North Korea in a pawm a zum um tuklo tiah a simih, Asinan North Korea khalin ram 6 thurel khawmnak ih tello dingih tuikum April thla ih thutiam a rak suah zomi cu a sut kirsal men thei tiah BBC cun a sim.\nMizo Tlangval says:\non December 10, 2009 at 8:15 am\nFalam pawl cu nanmah lawng hi leitlun minung ah nan um ti vek in nan ruat ih a pawituk so kho. Ziang ziang a si khal le nan thinlung siat mi hi cu Pathian siamsual nan si men ka zumh. Setan thinlung tla hi ti vek cu a siat lo ding nain nan nih cu mak law law nan si men. Falam ho thinlung hi cu mangbang za nan si men. Kan ni Mizo vek in thinlunbg tluang hi rak zir ve awla ka duhpi hai.\nKeini Mizo te angin thinlung puitling hi lo pu tawh hram teh u. Aizawl ah in rawn kal te te ah nawhchizuar 100 ah 99% cu Falam nula an nia. Drug le ruithei thil zuar zawng zawng hi Falam intih Mizo em em ho an ni. Tualthah lah hreh miah suh. Hummmhhhh!!!!!!!! Falam ho rilru chhiatdan hi chu aw!!!!!!!!\non December 11, 2009 at 7:22 am\nI thusawi hi chhan tlakah ka ngai lo na a i phu tawkin ka han chhang ang che. Nang kha i thu ziah dan atangin mizo taktak pawh i nih loh kha!! Nghapih kan tih zingami ve tho i nih kha. he tianga i comment duh a nih chuan lawr(lower) atangin lehkha zir tha la,mizo tawng thu ziaak zawm tur leh zawm lo tur pawh lo zir chiang deuh la tin, mizo tawng te pawh tha deuh a zir chiang deuh turin thu rawn ka pe ang che. A tawp ber a tan chuan Falam ho hi nanga hmusit mai mai phakah an awm tawh lo tih lo hria ang che.\nFUCK YOUR OWN BUSSINESS!!!\non December 11, 2009 at 2:48 pm\nDear Mizotlangval ti,\nFalam pacang le fala cu na bang dahlo ding.\nNangmah kha, hnam tenaubik na si ding ka zum.\nVirus na si ko.\non December 11, 2009 at 5:59 pm\nA parih ngantu ih ngan mi a dik. Falam sawiseltu ih ngan mi mizo ca kha a dik lo a tam zet, a mah kha mizo ngaingai khal a si lo ding. Curuangah a ca ngan danin a taw a hlip aw a si kha!\nHAHAHA “Drug le ruithei thil zuar zawng zawng hi Falam intih Mizo em em ho an ni” i ti mo?? lolz ka nui i tiza khawp mai…Nang mah zok anih hi in ti mizo chu…mizo tawng lah thiam bok silo in “mizo tlangval” te i in ti zui…Nang ma chung chang i rawn ziak hi ani ri ngawt mai…\nKan falam mi hi kan tthang cho lutuk a min lo thik (Jealous) deuh anih dawn hi…mizo tak2 i nih pawn nih loh pawn, i in ti mizo em a vang in mizo kati law2 mai ang che, Nang ni mizo chu eng tin nge in than cho theih anga in that che em2 bok sia…LOlzzzzzz\nNo Kap Thang says:\non December 26, 2009 at 3:38 pm\nCa siar tlak lo nganmi pawl hi suah lo dan a um lo mawsi? Phun le hnam nau tat hmang mibang an um dah kel lo.\non December 26, 2009 at 7:51 pm\nMizo tlangval ti aw pa hi a cafang kawm dan ah mizo lam lam khal silo in ARBAWM a si ko ti a fiang. Mi hrawk hrawl leh mi ttih hrut a si ih sawrsia leh sava hman tluk lo minung a si ko ding.


Steven Rualthankhum Sunthang le CT - Chinland Today Media\nNovember 26, 2008 4:55 pm·2 comments\nRev. S Ni Luai Hmaitawn Thusuhnak\nCT Lengtu kawm awknak – Chat…\non November 28, 2008 at 2:23 pm\na tlangpi in a ruahnak a tha ka ti.\nnan, ruahnak thleng ding ah thuneihnak aa-naa(authority) neih phah a tul a ti mi ka fiang pa lo.\non November 29, 2008 at 4:26 am\n“Ruahnak thleng dingah fimthiamnak kan tul vekin , thuneihnak aa-naa (authority) khal neihphah a tul”.\nHna tuan ding le thil tuah taktak ding ahcun Authority nei ban si a tul a tinak a si in a lang na ti ve sawnlo maw…?\nA si, miropi zet pakhat a si.\nKa upat nasa.


Hmuibatmi A Laimu - Chinland Today Media\nOctober 9, 2010 12:33 am·0 comments\nMaw Bawipa, tuahter i duhmi cu i zirh awla, rintlakzet in Na thu ka thlun ding. Thinlung takte ih a lo riantu si dingah Nangmah in i zirh hram aw. – Saam 86:11\n– Isaiah 32-33\n– Kolose 1\nKan raalring lo asile thalkah thiamzet ka si ti ih a porh aw pa kan bang pang ding. Ka thiamzet ti ih a porh awknak thuthup cu cuam tumpi kap ah thal a kap ih a thalfang ih a ngahnak kimvel kha a kulh ih a laimu ka ngah ti’n a hminsinmi a si.\nKanmai’ duhnak le ruahnak vekin nung tahrat in kan nunnak ih kan hmuibatmi hi a dik a si ti a olte. Thufim 14:2 sungah, “Mihrek in lamzin dik tiah an ruahmi a netnak ah thihnak ih mi hruaitu lamzin a si,” ti’n a um.\nVei khatkhat phuba laak, paisa tampi khawl, nunnomnak hawl, tivek pawl hi a dik ti ih kan ruah caan a um thei. Sihmansehla Pathian in kan sual ngaidamnak hrangah a hmuibatmi cu midang hnenah siangzet in a petu, kanmah hnakin Amah lungawitertu, le biang khatlam beng tikih khatlam tun saaltu hrangah a si. “Maw Bawipa, tuahter i duhmi cu i zirh awla rintlakzet in Na thu ka thlun ding,” tiah thlacam kan ttul (Saam 86:11). Ziang hmuahhmuah kan tuahmi le kan simmi ah Amah ih Daan thlun hi kan hmuitin dingmi a si.\nA dikmi hmuibat dingah kan zate in bomnak kan ttul. Lungawi ding a simi cu Pathian ih Ttongkam ah a dikmi hmuibatnak a um cia zo. Pathian Thu hi kan nunnak ih kan hmuibatmi a si ahcun ziangtik caan khalah Amai’ lamzin cu a dikmi a si. – Joe Stoeel\nPathian in A Ttongkam thianghlim in pek,\nKan lamzin tluan in hruaitu le in bawmtu dingah;\nKan siar ih kan thlun asile,\nLamzin pengah kan feh lo ding. – Sper\nPathian ih lamzin cu kan nunnak ih kan hmuitin dingmi a si.


PhangPhang Ruangah Ar le Vate Puul Ciamco - Chinland Today Media\nPhangPhang Ruangah Ar le Vate Puul Ciamco\nDecember 9, 2012 11:35 am·0 comments\nFalam ih inn zuat vate pawl kum dang hnak ih tam an puul. Kum dang ahcun February thla ihsin June thla karlak, khaw hlum laifang hrawngah vate le arpawl an puul ṭheu nan tui kum cu, kum dang vek silo in tuan deuh in an puul tiin thuthang kan dong.\nInn zuat vate phun dangdang Kilaw, Thuro, Vahui, tvp khal an puul. Kilaw neitu pakhat in Chinland Today palai hnen ah, 1984 kum hnu lam ihsin phangphang pawl Falam ah nasate in an puah ciamco ih cutin ar puul hi a tam thok. Cumi lakah tuikum hi nasabikin an puul cuang tiin a sim.\nA hleice in tuikum ah Kawl pawl Falam ih um an tamzet ih hi pawlih an puahmi ruangah hivek in a thlen phah ding khal an zum zet. October 30 ihsin November 28, December thla pawl ah puai pawl an um ih cumiih an puah mi pawl ruangah khal a si ding an zum.\n‘Phangphang puah ruangih hivek ran nung an pulh lawng siloin minung hrang khalah a tha lo zet. Lungtur lamnat nei hrang ah tlacun a poi hleice cuangih natnak dangdang a suahpi theiih, Christmas caan ih an puah ding mi pawl ruah ahcun ka thin a phang ngaingai ti khalin Vate neitu pakhat cun Chinland Today palai hnenah a sim.


FCCI Mino Singsong Service May 2009 - Hre Mang\nFCCI Mino Singsong Service May 2009\nFCCI Y Singsong Service\nFCCI Mino Sing Song serive program files:\nKapve: Mino president thucah:\nPastor Albert Kap Thucah:\nTV Van Uk:\nAphia le nu\nPastor Hre Mang: thucah\nSolomon pa: thlacam:\nSalai Tlan Luai\nFCCI Mino Hla in Pathian thangthatnak\n1) Ziang hmuahhmuah Pathian hmin sunlawinak si sheh:\ni) Kan nun tehfung cu “Pathian hmin a sunglawi maw?” ti siseh\nleitlun milai pawl hrang ahcun nun cu milai thinlung diriamter nak asi ih biaknak le sakhua cangvaihnak pawl khal anmai thinlung diriam ter tu menah an tuah mi asi. Cuntin siloin zumtu pawl hrang ahcun nun ziangkim cu Pathian hmin sunlawinak hrangah asi.\nii) Kan lungawinak tehfung cu “Pathian a sunglawi maw?” ti siseh\n*leitlun mi pawl cu Pathian hmin a sunglawi khalle anmai hmin a sunglawi lo ahcun an lung a awi thei lo.\niii) Kan pehtlaih awknak, pawlkomnak tehfung cu “Pathian hmin a sunglawi maw?” ti siseh\n* A bur le pawlkom in ziangkim kan tuah tikah kanmah milai porh awknak le nuam awk ternak men si hlah sheh, Pathian hmin sunlawihnak sawn si ringring sheh.\niv) Kan tongkam, tuahnak, ruahnak tehfung cu Pathian a sunglawi maw?” ti siseh\n* Kan nitin nun thuhrampi khaikhawm tu, dung in khawr tu cu Pathian hmin sunlawinak si ringring sheh.\nv) Cuticin, Amai hmin sunlawinak hrangah nan sungah Pathian THlarau hna a tuan dingih mangbangza nan ruahban lo, tisa khawruahnak mit in nan hmuh le ruahban lo Pathian in a lo hmu ter ding asi.\n2) Nan hmaiah thihnak le nunnak Pathian in a lo retsak:\ni) Nitin na hril mi, decision, fate in na hmailam saupi hrang thuanthu a tuah rero asi. Tlakrawh fate pakhat tampi kawmkhawm mi in inn pi tumpi a sak vekin nitin thuthluknak (decision) fate na tuah mi pawl kawmkhawm mi kha na thuanthu cu asi.\nii) Na duhthlannak, na duhnak kha Pathian hnenah hlan/up tahratin ziangtkim thuhluknak (decision) tuah zuam aw. Cutin tuah thei dingin cu ziangmi ruahnak pawl hi tisa thinlung in a suak ih, ziangmi ruahnak pawl hi Pathian Thlarau hnen ihsin a ra, ziangmi ruahnak pawl hi kiangkap le dunglam thuanthu ihsin a ra ti thleidan thiamnak fimnak na neih a tul. Cui fimnak cu Pathian Thlarau in nangmah lo pe dingin na sungah a lo cencilhnak khal asi. Dil aw. Hawl aw.\niii) Nan thinlung kha mibum hmang asi ti thei ringring aw; na nulepa, saya te, kawhhran upa, pastor, le Pathian thu lunglo dingin a lo bum tum theu mi kha theithiam aw.\niv) Pathian in a lo ruatsak mi lamzin dik na hril theinak dingah nan duhnak (desire) kha Pathian Thlarau uknak hnuaiah na up awk a tul.\nv) Pathian in a lo duhsak mi, a lo remruat sak mi thutak lamzin parah feh dingin na hril tikah Pathian THlarau in huham cahnak thawn lam a lo hruai asi ti theih hngilh dah hlah aw. Nunak hril aw la thihnak lamzin cu hrial aw.\n3) Na sungah a cengtu Pathian Thlarau in lo uk sheh:\ni) Milai nun hi pakhatkhat in a thunun, a uk ringring: tisa milai thinlung, Pathian Thlarau, lole Satan in a uk ringring.\nii) Satan in a lo uk tikah Pathian dodal tu ah a lo hmang ding, cutin thiltha ka tuah sihmang na ti laiah thihnak lamzin ah a lo hruai ding. Pathian fa le pawl dodal le thangsiat tu ah na thluak, na thinlung, le na hmur kaa kha a lo hmang ding. Na theih awk tikah a tlai tuk ding. Na siattha theihnak mit a lo cawtter tikah zianghman thutak le thudik le a lo bumnak khal na thleidang thiam lo ding.\niii) Na tisa thinlung in a lo uk tikah Pathian ih ralin a lo uk tinak asi. Tisa thinlung in a ukmi pawlin Pathian duhnak le thutak khal an theithei lo. Biaknak lamah zuam zet na si khalle Pathian fihnungza, a raal na si.\niv) Tisa duhnak in a lo uk asile (thlarau nun) na hlawhtling dah lo ding:\n-Na phurnak, duhnak, huatnak, zeetnak, paih lonak, hurkhuannak, tvp, tisa thinlung ihsin a suak mi in a lo uk asile na tawpnak cu thihnak asi ding.\nv) Curuangah, na nitin nunah, thuthluknak fate bik tiangin Pathian Thlarau in lo uk she. Na duhnak, suangtuahnak, khawruahnak, hiarmi, caak mi, duhzawng, tongkam, le duhthusam pawl kha Pathian Thlarau in lo uk seh. CU lawnglawngah Pathian duhnak khal na theithei dingih Pathian in a lo ruahsak mi lamzin dik khal na hril thei ding.\n4) Midang siatnak tuahtu hnakin bawmtu va sisawn uh:\ni) Laimi lawng si lo, milai zapi ten dokhalh duhnak thinlungput/mizia (rebellious sprit) kan sungah a um, cumi cun hotu le kan tlunlamah Pathian in a ret mi upa/nu-le-pa, saya te thu dodal duhnak kan nei. Curualrual in mah thawn a rualran mi iksik le zuam duhnak siseh mah hnakin a tawntai deuh tu pawl nautat duhnak thinlung cu milai zapi te suahpi mi asi.\nii) Huatnak, iksiknak, mi thangsiat tu, le satan hmanrua milai thinlung siatvaihnak in lo uk dah hlah sheh; cu pawl ruangah zianghman tuah dah hlah aw la, cupawl sal ah na can second pakhat hman hmang dah hlah aw. Huatnak, iksiknak, mi thangsiatnak, tvp tisa thinlungput in a rahsuak mi cu thihnak, siatnak asi.\niii) CU hnakin na kiangkap ah mi tawitai, a fel lo mi na hmuh asile thiltha tuah ding, midang bawmtu dinhmunah ding dingin Pathian in na hrangah canttha a lo pek asi ti ruat sawn aw la na neihmi, theihmi le ti theitawk suah in bawm sawn aw.\niv) Zo in ziangvek hmin tthatnak a ngah ih na duhmi na hlawhtlin lo ruangah midang dodal le thangsiat in um hlah, “Pathian hmin a sunglawi maw?” timi sawn kha na lungawinak tehfung si ringring sheh.\nvi) Noah le a fapa pathum kha thei ringring uh: A pafa upa cun apai mualphonak kha a hnihsan tikah camsiat a tuar ih a nau le pahnih cun apai mualphonak kha an huhsak tikah thlawsuah an co asi. Midang mualpho ningzahnak va hnihsan tu le thangsiat rero tu pawl cu camsiat mi fate an si ih midang tlaksamnak le mualhponak huhphen sak tu sawn kha mi thlawsuak an si ti theihhngilh hlah uh.\n5) Van sangka cu a ong aw asi:\ni) Na Pathian cu na theihnak box fate sungah khum hlah aw. Na Pathian in ziangtluk na damsung nangmah hmangin a tuah thei timi cu na theihnak parah hngat aw hlah aw.\nii) Na tuah mi ziangkim ah na Pathian, nangmah, le na thinlung zapi ten lungrual ringring dingin zuam aw. Cule ziangkim na tuah mi cu zumnak thawn tuah aw. Nangmah le nangmah na theih awknak hnakin tamsawn na Pathian in nangmah hmangin a tuah thei asi ti zum ngam aw.\niii) Na mit in na hmuh thei mi le na tham thei mi thil, tuisun ih na dinhmun parah hngat aw dah hlah aw, nangmah a lo sersiam tu, na Pathian ih tumtahnak le duhnak sawnah hngat aw aw in na sungah thiltha a tuah thawk tu le a tuah pitlin tu khal a lo sersiamtu, a fapa thisen in a lo leitu, na Pathian asi ti theihhngilh dah hlah aw.\niv) Van sangka cu a ong aw aw ih ziangtluk tiang na thinlung sangka ong in na nunah na Pathian na cangvai ter ding timi parah ziangtluk tiang na nun ihsin mi tampi hrangah thlawsuah a luangsuak ding ti a tthum aw aw asi. Thil tha lo, siatnak, huatnak, mi thangsiatnak, tvp, satan hmanrua na sung ihsin a luangsuak asile Satan palai na si ih thatnak le thutak, unau duhdaawtnak na sung ihsin a luangsuak asile Pathian palai, a malsawm le thlawhsuah luansuaknak Pathian fate na si ti theihhngilh hlah.\n6) Khat le khat dudhawt aw uh:\ni) “Mi zokhal a unau a huatu cu Pathian fate asi lo”ti-nan thei. Khatlam zwngin ka sim asile, a unau hrangah thiltha tuah thei na cingin a sup aw tu, a unau hrangah thil tha lo ti thei na cingin tuah thotho tu, cu duhdawtnak in a nung lo tinak asi. Khatlam zawng in ka simbet asile unau duhdawtnak tipungtu cu Pathian fate an si ih huatnak tipungtu cu Satan fate an si. ZUmtu pawlin dan vekin kan huat thei mi cu Satan le sualnak lawng asi.\nii) Ziangtluk ka unau ka duhdawt thei ti na thei duh asile ziangtluk ka ngaidam thei ti nangmah le nangmah sut aw sal aw. Duhdawtnak thianghlim, Pathian hnen ihsin a ra mi cu mai ttanghai nak, mai thuhnuai ah midang ret duhnak asilo, midang tthatnak hrangah riantu dinhmunah, tangdornak in duhdawtmi lunghmuai zawng, duhdawtmi pawl hrang thatnak tuah dingin pek awknak asisawn.\niii) Na thinlung sugnah huatmi, ngaidam thei lo mi na neih asile cucu cancer nathrik vekin na thlarau eisiat tu, na sunglam ah nget vekin a lo ei rero tu asi lawng si loin Satan ketlaknak na sungah a umih satan in cui na mi huatnak le ngaidam thei lomi cu hmanrua ah hmangin kehle vorh ah tilh a lo fial rero dingih huatnak ih rah, unau thangsiat tu, dodal tu ah satan palai na tuan rero ding. CUhnakin unau duhdawtnak in na sunglam nun cu lo luahkhat sheh, cutik lawnglawngah Pathian ih daihnak cun na nun sunglam a lo luahkhat thei ding.\n7) Dan pahbal hlah aw: Don’t cross the line\nTatthimnak: Voikhat cu cawlhni zingah lamzin palik pa in Rev. Solomon kha a rak cawlhter tikah Rev. Solomon in hitin a sim, ‘ Keimah cu Rev. Solomon ka si ih ka kaingih to ka rualpa hi Rev. Jeremiah asi. Cule tuizing hi Rev. Haggai te biak inn ah thusim ding ka si. Tu hi malte kan tlai deuh ruangah cak dueh in kan feh a tul’ a ti. Cutikah palik pa in, ‘nang Rev. Solomon, na rualpa Rev. Jeremiah, cule Rev. Haggai te biak inn ah thu na sim zik ih nan tlai deuh. Cule, kei hi zo ka si in thei maw? Moses ka si, ka dan nan pahbal asi’ ati. Speed limit lan in motor na mawng, nahzi pakhat ah peng 65 hnakih tamin mawng thei lonak lamzin parah, nahzi pakhat ah peng 75 in motor nan mawng asi’ a ti ih cawhkuannak ticket a pek ih a fehter.\nPathian fate pawl hrang khalah meisa cu a saa ih tida cu a dai thotho. Na tuh mi ci vekin na at ding. Saul bangin nangmai thinlung sungah “thiltha” tiah na ruah mi tuah tahratin danbuar hlah aw. Kumpi cozah dan dinglai le senpi vangtlang nunphung dan pawl, leitlun mitha pawl hmain an pahbal lo dingin nuntu ziaza dan pawl pahbal hlah aw. Meisa cu piangthar pawl hrang khalah a saa thotho ti theihhngilh hlah.\n8) Buainak cu thiltha tuahnak cantha ah lak thiam dingin zir uh:\nLamzin parah mi pakhatkhat a tlu nan hmuh tikah mi hrek cun “a ninghman zak loin sunlai fangah lamzin kiangah a it” nan ti men thei ih nan hmuh mi pohpoh hnenah thangsiat in nan rel thei. Midang in an tuah thei lomi siseh, an tlamtlin lonak ruangah famkim lo zet dinhmun ah dingin an tuah pitlin thei lomi nan hmuh tikah cuhnakih tha in tuah thei tu si va zuam sawn uh. Cun, na bawm thei asile na tuah thei mi sung in bawm dingin zuamsawn uh. Midang tlamtlin lonak le famkim lonak siseh tuah sual mi parah thangsiat tu, anmah te an tlamtlin lo nak ruangah an mualpho nak pawl zual ter tu, an thinlung hliamhma par ah tisa le cite va burh tu va si dah hlah uh. Moses, David, Samson, Ahrahram, pawl hman in an zumnak nitin nunah tlaksamnak, tluksiat can an nei asi. Nan unau an tlaksamnak, tluksiat can ah an keh le fawrhlam kapah dinpi le bawmtu, tungding tu va si sawn uh. Cuticun Pathian Thlarau nan sungin a cangvai dingih mi tampi hrang thlawsuah luansuaknak nan si sawn ding.\nMi tampi bum in an um vekin buainak fate kha thupi zet vekah va cang ter hlah uh. Piasen hman man nei lo, aa lu a tung in maw a pheizawng in kan at ding timi thu-el aw aw in nu-pa mi-aa an to aw ciamco theu vek va si hlah uh. At thlak thu el awknak va hrial uhla, rah a nei mi, man a nei mi, thutak dinpi a tul can lawngah nunnak thap khalin va ding uh. “Thu el awknak ah na neh ringring asile a netnak ah rualpi tha na nei dah lo ding” an ti mi kha thei ringring uh.\n9. Mi zokhal in mai tuanvo le covo, Pathian vozem thei in Amai hmin sunlawinak ah hmang uh Mi zokhal Pathian hmuihmel keng kan si vekin Pathian lunghmui zawng tuah dingin thiambik suahkeh covo kan nei asi. Na covo, Pathian vozem na theih lo asile midang hnaihnok tu, le midang covo iksik in na nun di a riam thei dah lo ding. CUruangah, Pathian in ziang covo pianpi thiambik na nei timi thei aw aw la Pathian hmin sunlawinak ah hmang aw aw . Pathian in tuanvo a lo pek vekin a tulmi thiamnak le thiltitheinak khal a lo pek. Nangmai tuanvo kha Pathian pekmi thiambik na neih mi thawn lungtho ten tuan aw, cucu Pathian lunghmui mi le lungawi mi asi. Patian in thuanvo a lo pek tikah a tul mi thiamnak le titheinak khal lo pe lo in a um dah lo. Khatlam zawngin ka sim asile Patian in na tuah thei mi hnakih tam a lo fial dah lo ih a lo phut dah fawn lo. Nangmai tuanvo le covo parah lunghmui zetin tuan aw la, midang tuanvo le covo ah buai hlah aw. Midang fel lo ruangah Pathian in a lo mawhsiat lo ding.\n10. Na lungawinak cu nangmai ttuanvo asi.\nZiangvek dinhmunah na ding, ziangvek tlaksamnak na nei, na duhthusam ziangtluk a famkim lo khal asile, Pathian ah na lungawi ringring ding cu na ttuanvo canvo asi. Na lungawi lo asile zohman mawhsiat ding na nei lo. Na kiangkap dinhmun, na insang, nupi pasal, rualpi, kawhhran, pawlkom, ram le miphun, hnatuannak, neihmi, neih lomi, duh mi, huatmi, duhthusam, tvp, ruangah na lungawi lo asile nangmai mawh asi. Pathian le midang na mawhsiat thei lo. Na lungawi ding cu nangmai tuanvo asi. CUvek thotho in midang lungawi ter ding kha nangmai tuanvo asilo. Patian in a tu ih na dinhmin cekci ah khan lungawi twk dingin a lo ret mi asi. Na lungawi lo asile na sunglamah a dik lo mi a um asi; cupawl lakah a cang thei mi cu, nangmah le na Pathian pehtlaih awknak a tha lo, na thlarau a naa, na sungah thutak a um lo, thutak na thei lo (ziangah tile thutak cun luatnak mi a pe ih cui luatnak cu thinheng le lungawi thei lonak lak ihsin luatnak khal a tel). Bawmtu na tul asile hawl aw.\nZiangtik ziangvek dinhmun khalah “Pathian cu a tha, kumkhua in” ti thei ringring ding na si.\nAnetnak ah, tthang rero ding kan si tithu ka bet duh. A tui na dinhmun fangah na duh aw tawk, zir bet le theihbet, thansoh ka tul nawn lo na ti asile na cem cuahco tinak asi. Tuisun ih na theih mi na duhtawk ih zirbet na duh nawn lo asile thaisun ahcun tuisun ih na theih mi hman na theihhnhilh vivo ding ruangah na thei mal sinsin ding. Cutikah midang theihnak dik le thianghlim an nunpi lai ah nang cu na suangtuahnak, ruahnak menah na tal buai rero ding. Zirnak, theihnak, le nuncan ziaza, thlarau nun, lungput le mizia khalah thangso vivo ding, Khrih hmuihmel tam sinsin kan nunah lang thei dingin hmasawn sinsin ding kan si.\nPathian in hlawsuah malsawm lo pe hram sheh!